Keganjilan permainan politik Umno

Saya tidak dapat membayangkan bagaimana kecewanya para petugas barisan hadapan tatkala mereka sedang bertungkus lumus menjalankan kewajipan mengurus pesakit dan pandemik Covid-19, tiba-tiba diberitahu bahawa ada segelintir puak pemimpin parti politik ingin menjatuhkan kerajaan.Sedangkan tatkala ini pastinya mereka semua petugas dan rakyat mengharapakan agar kerajaan dan pimpinan politik tanpa mengira parti, untuk berganding bahu bersama dalam membantu menangani dan mengurus pandemik yang sedang berada dikemuncaknya.Ibarat sudah jatuh ditimpa tangga.Kejujuran presiden Umno ketika ini tidak lagi boleh disandarkan oleh kita semua. Malah menteri Khairy Jamaluddin juga cakap benda yang sama. Ucapan perjuangan beliau nyata sekali satu retorik yang akhirnya, keinginan sebenar beliau dapat diketahui iaitu mahu menjatuhkan kerajaan dan menyelamatkan diri dan kumpulannya.Selepas pengumuman Ahmad Zahid Hamidi minggu lalu yang mengisytiharkan menarik sokongannya kepada perdana menteri, saya sempat berbual dengan orang-orang lama yang sebahagiannya pernah menjadi ahli Umno.Mereka sependapat bahawa tindakan Zahid ini 100% bermotifkan politik, bukan agenda perubahan atau perjuangan menyelamatkan negara daripada krisis pandemk.Saya merasa agak ganjil kerana yang berpendapat begini rata-ratanya orang lama yang sudah berumur lebih 50 tahun. Bagaimana mereka merasa sentimen seperti ini?Saya tak bertangguh dan bertanya, apa maksud motif politik semata-mata?Jawapan yang diberi cukup mengujakan saya.“Apa tak politiknya, dia (Zahid Hamidi) beritahu Agong dah tarik sokongan kepada PM, kenapa beritahu begitu kalau mahu buat perubahan? Dia ingat, dengan beritahu itu, Agong akan terus pilih PM baru? Takkan macam tu kiraan dia. Dia sepatutnya beritahu Agong yang dia dan kumpulannya dah ada calon baru yang dah ada majoriti untuk gantikan PM, barulah ‘strong’ (tindakan Zahid ni), ini tak, macam main-main dengan istana pula,” jawab salah seorang pakcik senior.Memang ada keganjilan keputusan politik Zahid ini.Barisan yang bersama beliau terdiri daripada mereka yang ada kes di mahkamah. Ini menimbulkan lebih banyak syak kepada rakyat khususnya penyokong Umno tentang hajat sebenar penarikan sokongan mereka kepada PM.Barang diingat, ahli-ahli Umno kini bukan lagi seperti lembu dicucuk hidung, mereka semakin bijak dan kritikal. Buktinya, ramai ahli Umno telah menyertai PPBM dan pada pilihan raya umum yang lalu, lebih 30% ahli Umno tidak lagi mengundi parti itu.Kita juga telah mendengar perbualan antara Zahid dan gurunya.Sehingga kini Zahid tak pernah nafikan perbualan itu. Maka ahli-ahli Umno yang berpengalaman ini merasa seolah dipermain-mainkan olehnya.Saya percaya ahli-ahli Umno sudah reda dan menerima bahawa mereka harus bekerjasama dengan kerajaan bukan untuk survival politik sahaja tetapi untuk kestabilan negara ketika berdepan dengan ancaman pandemik ini.Pokoknya sekarang, ke mana Zahid mahu bawa Umno selepas ini? Adakah mahu bersama dengan Anwar Ibrahim dan DAP? Keganjilan ini akan terjawab sedikit masa lagi.Jangan lupa PM ada menyebut, ada pihak yang sedang menangguk di air yang sedang keruh. Siapa mereka itu?Abdullah Salim adalah pembaca MalaysiaNow.


Suhakam gesa Putrajaya beri vaksin Covid-19 percuma tanpa diskriminasi kewarganegaraan

Suruhanjaya Hak Asasi Manusia Malaysia (Suhakam) menggesa Putrajaya memberikan vaksin Covid-19 secara percuma kepada semua termasuk golongan rentan, pelarian, migran, orang tanpa kewarganegaraan, tahanan dalam pusat tahanan dan banduan dalam penjara tanpa diskriminasi berdasarkan status kewarganegaraan mereka.Suhakam berkata, hak kepada kesihatan adalah hak asasi yang sepatutnya dinikmati oleh semua dan akses kepada penjagaan kesihatan, termasuk vaksin adalah satu aspek penting bagi hak kepada kesihatan.“Golongan rentan, pelarian, pekerja migran dan pekerja tanpa dokumen dan orang tanpa kewarganegaraan menghadapi risiko dipinggirkan dalam sistem kesihatan sedia ada atas pelbagai sebab termasuk status dan kewarganegaraan mereka, dan ketidakmampuan untuk menanggung kos penjagaan kesihatan,” kata suruhanjaya itu dalam satu kenyataan semalam.“Dilaporkan bahawa terdapat lebih kurang 2.5 juta pekerja migran berdokumen di negara ini, dan ini tidak termasuk bilangan pekerja migran tanpa dokumen kerana tiada data yang jelas tentang perkara ini”.Sebelum ini Perdana Menteri Muhyiddin Yassin berkata, Malaysia dijangka menerima bekalan vaksin Pfizer untuk fasa pertama pada hujung Februari ini.Kementerian kesihatan dilaporkan sebelum ini akan melakukan program imunisasi Covid-19 kebangsaan mengikut tiga fasa iaitu barisan hadapan, kumpulan rentan dan orang awam berumur 18 tahun ke atas.Suhakam berkata, wabak Covid-19 tidak mendiskriminasi untuk menjangkiti sesiapa sahaja dan memberikan kesan kepada semua termasuk golongan rentan.“Tambahan pula, terdapat kes jangkitan Covid-19 di pusat tahanan dan penjara.“Oleh itu, adalah penting agar perkara ini dipertimbangkan apabila kerajaan mengagihkan vaksin Covid-19”.Suhakam berkata, mereka mengambil maklum tentang beberapa laporan berita pada minggu pertama Januari 2021 yang menyatakan Jawatankuasa Khas Jaminan Akses Bekalan Vaksin Covid-19 (JKJAV) merancang untuk mencadangkan agar vaksinasi percuma diberikan kepada pekerja migran dalam negara.“Suhakam berharap JKJAV akan memperhalusi perkara ini dan memastikan agar vaksinasi percuma diberikan kepada semua termasuk pekerja migran, pekerja tanpa dokumen, pelarian, orang tanpa kewarganegaraan, tahanan dalam pusat tahanan dan banduan dalam penjara.“Menurut perkembangan yang dimaklumkan oleh kerajaan pada bulan Disember 2020, bekalan vaksin Covid-19 pada masa ini akan membolehkan 82.8% rakyat Malaysia menerima vaksin tersebut”.


Sultan Selangor ulangi amaran terhadap amalan rasuah, salah guna kuasa penjawat awam

Sultan Selangor Sultan Sharafuddin Idris Shah hari ini mengulangi amaran beliau terhadap amalan rasuah, salah guna kuasa penjawat awam dalam titah ucapan pembukaan persidangan Dewan Undangan Negeri (DUN) Selangor.Dalam ucapannya, Sultan Sharafuddin menyatakan kekesalan kerana masih ada yang tidak jujur di dalam melaksanakan amanah yang diletakkan kepada mereka sebagai penjawat awam dan pemimpin politik.“Telah seringkali Beta ingatkan untuk tidak melibatkan diri dengan gejala rasuah yang boleh merosakkan bangsa dan Negara.“Beta mengingatkan sekali lagi bahawa Beta tidak mahu mendengar sebarang laporan tentang penglibatan mana-mana pegawai kerajaan dan pemimpin politik negeri Beta di dalam amalan rasuah ini,” tambahnya.Menurut Sultan Selangor, beliau sudah menitahkan SPRM untuk menjalankan siasatan menyeluruh bagi membersihkan negeri itu daripada amalan rasuah.“Beta juga berharap agar pelaku rasuah ini dapat dihadapkan ke mahkamah dan jika disabit, perlu dihukum dengan hukuman yang berat bagi menyampaikan mesej penolakan rakyat terhadap gejala rasuah ini.“Perasuah tiada tempat di dalam masyarakat dan perlu kita perangi secara habis-habisan.”Persidangan penggal ke-4 DUN Selangor bagi tahun 2021 dimulakan hari ini dengan titah perasmian Sultan Selangor dan akan berlangsung hingga 6 September depan.Terdahulu, dalam sebuah hantaran Facebook, Sultan Selangor turut menyatakan kebimbangan serupa mengenai tahap rasuah di negeri itu yang dilaporkan semakin tinggi.Sultan Sharafuddin juga mahu perbicaraan kes-kes rasuah disegerakan dan mahkamah tidak melayani penangguhan kes tanpa alasan yang kukuh.Menurutnya, rakyat sudah muak dan bosan melihat pendakwaan kes-kes rasuah yang berlarutan terlalu lama.Dalam titah perasmian hari ini, Sultan Sharafuddin mengingatkan bahawa beliau tidak mahu mendengar sebarang laporan tentang penglibatan mana-mana pegawai kerajaan dan pemimpin politik Selangor dalam amalan rasuah.“Beta telah pun menitahkan pihak SPRM untuk menjalankan siasatan secara menyeluruh bagi membersihkan Selangor dari amalan rasuah,” katanya.


Kabinet Sabah secara dasar lulus cadangan hadkan 2 penggal jawatan KM

Kabinet Sabah secara dasarnya meluluskan cadangan untuk mengehadkan tempoh jawatan ketua menteri Sabah kepada dua penggal, persidangan Dewan Undangan Negeri (DUN) Sabah diberitahu hari ini.Pembantu Ketua Menteri Abidin Madingkir berkata cadangan itu akan dibawa ke mesyuarat DUN Sabah akan datang sekiranya semua ahli Dewan Undangan Negeri (Adun) bersetuju untuk meminda perlembagaan negeri berkaitan perkara tersebut.“Sebenarnya cadangan ini memang baik. Kalau kita lihat di peringkat (kerajaan) persekutuan juga, sudah ada cadangan ini untuk mengehadkan tempoh pelantikan (jawatan) perdana menteri.“Kalau kita lihat pula di negara-negara barat yang maju seperti di Amerika Syarikat dan negara-negara barat lain, mereka juga mengehadkan tempoh pelantikan presiden dan perdana menteri masing-masing.“Jadi, saya nyatakan di sini lagi, sekiranya semua (Adun) bersetuju mengenai cadangan ini (mengehadkan tempoh jawatan Ketua Menteri Sabah kepada dua penggal), kita akan bawa ke persidangan DUN akan datang,” katanya.Beliau berkata demikian ketika menjawab soalan lisan Ewon Benedick (Upko-Kadamaian) yang ingin tahu sama ada kerajaan Sabah bercadang untuk meminda perlembagaan negeri bagi membolehkan had pelantikan ketua menteri kepada dua penggal sahaja.Abidin berkata sokongan semua wakil rakyat diperlukan untuk membawa cadangan itu ke mesyuarat DUN Sabah agar ia dapat direalisasikan.Semua aspek perundangan berkaitan cadangan itu akan dibincangkan oleh pegawai-pegawai perundangan dari Jabatan Peguam Besar Negeri Sabah bagi melihat setiap implikasi sekiranya perlembagaan negeri berkaitan tempoh jawatan ketua menteri dipinda, katanya.


Kes harian kekal di paras 12,100, 32 lagi terkorban

12,105 kes baru Covid-19 direkodkan hari ini menjadikan jumlah keseluruhan sebanyak 4,280,591 kes.Sebanyak 21,029 pesakit turut dilaporkan sembuh, menjadikan jumlah keseluruhan kes sembuh sebanyak 4,083,183.Ketika ini 162,216 kes aktif direkodkan, dengan 158,343 atau 97.6% daripadanya sedang menjalani kuarantin kendiri.Dalam pada itu, 373 (0.2%) kes kini berada di pusat kuarantin sementara 3,279 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 221 kes dan 122 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 62.5% dengan kes Covid-19 merangkumi 27.3%.32 korban akibat wabak itu turut dilaporkan, termasuk sembilan kes kematian sebelum tiba ke hospital.Ketika ini, kes keseluruhan kematian adalah sebanyak 35,192 orang.


Mahkamah Tinggi: Persidangan sehari parlimen akibat Covid-19 sah

Mahkamah Tinggi Kuala Lumpur hari ini memutuskan persidangan Parlimen selama sehari pada 18 Mei lalu sah dan mengikut undang-undang walaupun ia bukan normal dan tidak pernah berlaku sebelumnya, demi mengelak penularan wabak Covid-19.Hakim Datuk Ahmad Kamal Md Shahid membuat keputusan itu setelah menolak saman pemula yang dikemukan peguam, R. Kengadharan dan seorang aktivis sosial, D. Arumugam terhadap Perdana Menteri Muhyiddin Yassin dan bekas Speaker Dewan Rakyat Mohamad Ariff Md Yusof bagi mengisytiharan persidangan sehari Parlimen itu tidak mengikut Perlembagaan.“Saya akui bahawa persidangan itu luar biasa dan belum pernah terjadi sebelum ini, tetapi pada pandangan saya, ia bukan sesuatu yang salah, malah ia sah di sisi undang-undang,” katanya.Ahmad Kamal berkata dua pucuk surat dari ketua pemimpin Dewan iaitu perdana menteri, (Muhyiddin Yassin) bertarikh 17 April dan 12 Mei yang telah menetapkan 18 Mei untuk berlangsungnya persidangan sehari Parlimen bagi mendengar titah Yang di-Pertuan Agong (YDPA) mengenai bahaya wabak Covid-19, adalah patut dan munasabah.Hakim berkata keputusan kerajaan untuk mengadakan sidang sehari Parlimen munasabah dan sah memandangkan kerajaan mempunyai kuasa dan berhak melindungi nyawa Ahli Parlimen daripada risiko wabak Covid-19, mengelak wujudnya kluster baharu dan penyebaran virus Covid-19.Pada 15 Mei, Kengadharan dan Arumugam memfailkan saman tersebut dengan menamakan Muhyiddin dan Mohamad Ariff sebagai defendan pertama dan kedua masing-masing antara lain memohon satu deklarasi bahawa sidang Parlimen pada 18 Mei itu adalah batal dan tidak sah kerana ia hanya mendengar titah ucapan Yang di-Pertuan Agong, oleh itu bercanggah dengan Perkara 55 (1) Perlembagaan Persekutuan.Mereka mendakwa sidang itu sekadar wayang kerana tidak terdapat acara penting lain yang berlangsung seperti dinyatakan di bawah Peraturan Mesyuarat 14 Dewan Rakyat.Sementara itu, Setiausaha Dewan Rakyat Nizam Mydin Bacha Mydin, dalam afidavit yang difailkan bagi pihak Muhyiddin dan Mohamad Ariff, berkata sidang Parlimen pada 18 Mei adalah selaras dengan Perlembagaan Persekutuan dan Peraturan Mesyuarat Dewan Rakyat.Menurut Nizam Mydin, permohonan kedua-dua plaintif tidak mempunyai merit kerana kesahihan mana-mana prosiding tidak boleh dicabar dalam mana-mana mahkamah seperti yang termaktub di bawah Perkara 63 (1) Perlembagaan Persekutuan.Pada 13 Mei, Mohamad Ariff dalam satu kenyataan menyebut bahawa beliau telah menerima surat pemberitahuan yang ditandatangani Perdana Menteri sebagai Ketua Majlis menyatakan kerajaan memutuskan agenda bagi Mesyuarat Pertama Sesi Ketiga Parlimen ke-14, yang akan berlangsung selama sehari, dipinda untuk memberi fokus hanya kepada Titah Ucapan Diraja.Beliau berkata ini berikutan pandemik Covid-19 dalam negara belum berakhir sepenuhnya.


BN, PH tidak mahu tergopoh-gopoh dalam pembahagian kerusi, kata Zahid

Barisan Nasional (BN) dan Pakatan Harapan (PH) mengambil pendirian 'tidak tergopoh-gopoh' dalam pembahagian kerusi untuk enam pilihan raya negeri (PRN) nanti, kata Timbalan Perdana Menteri Ahmad Zahid Hamidi.
Beliau yang juga Pengerusi BN berkata pendekatan itu juga diambil bagi mengelakkan pertembungan atau sebarang permasalahan yang mungkin timbul, jika calon yang dipilih tidak dapat memberikan kemenangan pada pilihan raya nanti.
Selain itu katanya rundingan pembahagian kerusi antara parti dalam Kerajaan Perpaduan juga melibatkan 'prosedur' iaitu perbincangan antara BN dan PH di peringkat negeri sebelum ke peringkat nasional untuk dimuktamadkan setelah perundingan dilakukan dengan presiden parti-parti komponen dalam BN dan PH.
"Soal yang kami utamakan ialah bagaimana pembahagian kerusi itu bukan sahaja dibuat atas rasa kesaksamaan tetapi juga tentang kebolehmenangan. Kita merasakan bahawa bukan sahaja soal kemenangan, tetapi (juga) soal penerimaan pengundi dan ‘likeable’ seseorang calon, iaitu yang disukai dan sesuai dengan cita rasa pengundi di kawasan berkenaan.
"Lagipun kita mempunyai masa yang agak panjang, mungkin sehingga Julai atau awal Ogos untuk kita hadapi kempen PRN secara rasmi," katanya pada sidang media selepas menghadiri Majlis Rumah Terbuka Aidilfitri Badan Perhubungan Umno Pahang di Laman Sejahtera Sungai Koyan di Kuala Lipis hari ini.
Turut hadir ialah Menteri Besar yang juga Pengerusi Umno Pahang Wan Rosdy Wan Ismail dan barisan kepimpinan Umno peringkat nasional dan peringkat negeri.
Zahid berkata demikian sebagai mengulas dakwaan bahawa pembahagian kerusi antara BN dan PH bagi menghadapi PRN di Kedah, Pulau Pinang, Selangor, Negeri Sembilan, Terengganu dan Kelantan agak ketinggalan berbanding Perikatan Nasional (PN) yang dilaporkan sudah selesai antara 85% ke 90%.
Ditanya mengenai pandangan segelintir pihak bahawa PN mempunyai peluang di Selangor dan Negeri Sembilan, Zahid yang juga presiden Umno berkata pihaknya tidak boleh memandang ringan andaian itu.
"Bukan sahaja (ambil ringan) di Selangor, tetapi di semua negeri yang akan menghadapi PRN ini," katanya dan menambah keputusan boleh berpihak kepada parti dalam Kerajaan Perpaduan jika kombinasi antara parti menggerakkan jentera secara terselaras dan memberikan penerangan yang tepat kepada pengundi.
Mengulas jika BN akan membuat perubahan pada senarai calon di enam PRN itu bagi memastikan calon mereka adalah 'likeable', Zahid tidak menolak kemungkinan itu berdasarkan pencapaian dan pengalaman pada PRN di Melaka dan Johor.
"BN (di Melaka dan Johor) mengemukakan muka-muka baharu... kita lihat di Melaka hampir 80 peratus dan begitu juga di Johor iaitu lebih 70%. Ertinya kita amat komited untuk terus meremajakan Umno, BN dan memberi peluang kepada kumpulan pelapis untuk berada di persada kepimpinan negeri melalui pemilihan sebagai calon Ahli Dewan Undangan Negeri (Adun)," katanya.


Guna polis pertahan reputasi PM langgar undang-undang, kata kumpulan hak asasi

Kumpulan hak asasi manusia Lawyers for Liberty (LFL) mengkritik laporan polis yang dibuat baru-baru ini terhadap Pengerusi Perikatan Nasional (PN) Muhyiddin Yassin berhubung kenyataan berunsur fitnah terhadap perdana menteri, menyifatkannya menyalahi undang-undang dan tidak berperlembagaan untuk pemimpin kerajaan menggunakan pihak berkuasa bagi mempertahankan reputasi mereka.
Pengarah LFL Zaid Malek berkata pemimpin kerajaan yang merasakan mereka difitnah boleh memfailkan saman kepada mahkamah sivil untuk membersihkan nama mereka.
“Dalam demokrasi kita, perdana menteri tidak mempunyai status istimewa di bawah undang-undang berbeza dengan rakyat biasa,” tambahnya.
"Adalah menyalahi undang-undang untuk beliau menggunakan polis untuk mempertahankan reputasinya."
Setiausaha politik kepada menteri kewangan Muhammad Kamil Abdul Munim membuat laporan polis pada 13 Mac terhadap Muhyiddin, berhubung kenyataan mengenai perancangan pendakwaan terhadapnya serta campur tangan pihak atasan menggunakan agensi penguat kuasa bagi mencapai tujuan politik.
Beliau berkata laporan berkenaan dibuat selepas mendapati kenyataan Muhyiddin bersifat fitnah yang boleh menimbulkan persepsi negatif terhadap kepimpinan Perdana Menteri Anwar Ibrahim.
Zaid berkata adalah "melanggar undang-undang, bercanggah dengan Perlembagaan dan zalim" bagi Anwar atau mana-mana menteri kerajaan lain untuk "bergantung kepada jentera pihak berkuasa untuk menyekat sebarang ucapan yang 'menimbulkan persepsi negatif' terhadap kepimpinan mereka".
Beliau juga mengingatkan Anwar tentang bagaimana Pakatan Harapan (PH) pernah disiasat polis berhubung kritikan mereka terhadap perdana menteri ketika itu Najib Razak.
"Adakah Anwar dan gabungan politiknya tidak belajar apa-apa daripada penganiayaan yang mereka hadapi ketika itu?"
Dalam satu kenyataan, beliau menyifatkan situasi itu sebagai "suatu perkara berbahaya" kerana tindakan serupa boleh diambil terhadap sesiapa sahaja yang menyatakan perbezaan pendapat terhadap kerajaan.
“Ini menjadikan hak kebebasan bersuara rakyat yang dijamin di bawah Perkara 10(1)(a) Perlembagaan Persekutuan tidak bermakna dan membahayakan kebebasan awam kita,” tambahnya.
“Kami mengingatkan kerajaan bahawa polis berada di sini bukan untuk menjaga imej atau reputasi perdana menteri atau kerajaan yang dipimpinnya.
"Tugas mereka adalah untuk memastikan orang ramai selamat daripada jenayah dan mengekalkan ketenteraman awam.
“Kerajaan yang matang dan demokratik secara terbuka bertindak balas dan menjawab kritikan, bukannya cuba memenjarakan pengkritik."


Keputusan rayuan bersihkan nama hakim Mahkamah Tinggi, kata pasukan pendakwaan

Timbalan Pendakwa Raya V Sithambaram menegaskan keputusan Mahkamah Rayuan mengekalkan penghakiman berhubung kes SRC International membabitkan bekas perdana menteri Najib Razak membersihkan nama hakim Mahkamah Tinggi Mohd Nazlan Mohd Ghazali. Katanya, panel tiga hakim Mahkamah Rayuan bersetuju dengan cara Nazlan memutuskan penghakiman dan sabitan hukuman. “Kami gembira pandangan pihak pendakwa raya dibuktikan benar dan tiada motif lain seperti yang dinyatakan pihak pembelaan bahawa kami menyorokkan bukti,” katanya selepas keputusan rayuan Najib dibacakan di Putrajaya hari ini. Panel tiga hakim Mahkamah Rayuan diketuai Abdul Karim Abdul Jalil bersama Has Zanah Mehat dan Vazeer Alam Mydin sebulat suara mengekalkan sabitan hukuman terhadap ahli Parlimen Pekan itu. Sebelum ini Najib mengemukakan notis usul bagi memasukkan bukti baru untuk kes tersebut. Peguam Najib, Muhammad Shafee Abdullah menyatakan, bukti baru itu membabitkan kenyataan Suruhanjaya Pencegahan Rasuah Malaysia mengenai Tawfiq Ayman, suami bekas Gabenor Bank Negara yang menerima sejumlah wang  dipercayai dana 1MDB daripada ahli perniagaan dalam buruan Low Taek Jho yang dikenali sebagai Jho Low.Permohonan Najib untuk memasukkan bukti baru itu ditolak hakim Mahkamah Rayuan semalam. Dalam pada itu, Sithambaram berkata keputusan tersebut menunjukkan tiada permainan politik di sebalik keputusan Mahkamah Tinggi yang menjatuhkan hukuman penjara dan denda terhadap Najib.  “Tiada politik di sini. Yang ada hanya bukti kukuh. Kami mentafsir dan mengemukakan fakta secara munasabah. “Dua mahkamah, empat hakim melihat dan mendapati bukti terhadap Najib ada justifikasi,” katanya. Najib dijatuhkan hukuman penjara 12 tahun dan denda RM210 juta atas tujuh kesalahan membabitkan wang RM42 juta milik SRC. Beliau berjaya menangguhkan pelaksanaan hukuman sementara menunggu rayuan di Mahkamah Persekutuan.


Muhyiddin kotakan janji enggan bantu bebaskan Najib dari pertuduhan, kata Dr M

Walaupun Dr Mahathir Mohamad tidak menyokong banyak perkara yang dilakukan Muhyiddin Yassin, namun satu perkara yang diakuinya mengenai bekas rakan seperjuangannya dalam parti yang menggantikan beliau sebagai perdana menteri adalah pendirian utuhnya dalam menyekat sebarang percubaan untuk menggugurkan beberapa pertuduhan jenayah terhadap Najib Razak.“Muhyiddin memberi jaminan kepada saya, beliau tidak akan masuk campur dalam perbicaraan Najib dan kes-kes mahkamah yang lain.“Sekurang-kurangnya, dalam perkara ini, saya yakin Muhyiddin kotakan janjinya itu — beliau nampaknya menolak untuk gugurkan pertuduhan-pertuduhan terhadap Najib atau mendapatkan pengampunan bagi sabitan jenayahnya,” tulis pemimpin veteran itu dalam “Capturing Hope: The Struggle Continues for a New Malaysia”, sebuah memoir setebal 304 muka surat yang bakal dilancarkan, di mana ia mengandungi rangkuman peristiwa sepanjang 15 tahun persaraannya sebelum kembali mengetuai tampuk pentadbiran negara pada 2018 dan kemudiannya meletakkan jawatan selepas 22 bulan.Namun Mahathir berkata, kerana prinsip jugalah yang menyebabkan Muhyiddin tumbang pada Ogos lalu, apabila beliau terpaksa meletakkan jawatan selepas beberapa ahli Parlimen Umno menarik sokongan terhadapnya yang didalangi Najib dan presiden parti itu, Ahmad Zahid Hamidi.“Apabila Muhyiddin menolak untuk menghentikan prosiding mahkamah terhadap Najib, Najib ugut untuk tarik sokongan terhadap gabungan itu, mengakibatkan beberapa peristiwa terjadi menyebabkan Ismail Sabri naik ke tampuk kuasa,” katanya dan menambah beliau sudah mengingatkan Muhyiddin untuk tidak mengambil risiko menerima sokongan Najib bagi membentuk kerajaan Perikatan Nasional (PN).Semalam, Mahkamah Rayuan menolak percubaan Najib untuk mengenepikan sabitan tujuh pertuduhan ke atasnya termasuk salah guna kuasa, pecah amanah dan pengubahan wang haram.Sabitan yang dijatuhkan pada Julai tahun lalu itu turut membawa hukuman 12 tahun penjara dan denda sebanyak RM210 juta, sekitar empat bulan selepas Muhyiddin menduduki jawatan perdana menteri selepas membawa Bersatu keluar daripada gabungan Pakatan Harapan (PH).Mahathir dan Muhyiddin adalah pemimpin utama yang membentuk Bersatu pada 2016 bagi mencabar Najib ketika pendedahan berhubung skandal berkait 1MDB memuncak dalam negara.Parti itu kemudiannya bergabung bersama PH bagi menamatkan enam dekad pentadbiran kerajaan Barisan Nasional, sekali gus menyaksikan Mahathir menjadi ketua kerajaan paling tua di dunia yang dipilih dalam pilihan raya pada usia 93 tahun.Namun susulan beberapa kontroversi berhubung peralihan kuasa yang bakal menyaksikan bekas musuhnya Anwar Ibrahim menggantikan beliau bagi jawatan paling kanan dalam negara itu, keretakan mulai jelas dalam kerajaan PH.Pada awal 2020, gabungan itu akhirnya tumbang sehingga menyebabkan perpecahan dalam PKR dan Bersatu.Sepanjang 17 bulan mentadbir negara, Muhyiddin beberapa kali mengulangi tidak akan masuk campur dalam kes-kes rasuah berprofil tinggi membabitkan pemimpin-pemimpin Umno walaupun mereka bersama-sama dalam membentuk blok menyokong ahli Parlimen Pagoh itu sebagai perdana menteri pada 2020.Muhyiddin berkata beliau terpaksa meletakkan jawatan selepas sekumpulan “kleptokrat” berkomplot menentang beliau bagi melepaskan diri daripada perbicaraan, merujuk kepada Najib, Zahid dan sekumpulan ahli-ahli Parlimen Umno yang berdepan pertuduhan rasuah.Dalam usaha akhirnya untuk menghalang kumpulan itu kembali berkuasa, Muhyiddin menawarkan kerjasama rentas parti kepada ahli-ahli Parlimen PH, akan tetapi ditolak gabungan itu menyebabkan beliau terpaksa meletakkan jawatan beberapa hari selepas itu.MalaysiaNow turut melaporkan secara terperinci bagaimana Zahid bertemu Muhyiddin untuk mendapatkan sokongan bagi menggugurkan beberapa pertuduhan rasuah yang dihadapinya.Sementara itu Mahathir juga yakin pengganti Muhyiddin, iaitu Ismail juga menerima tekanan yang sama dari Najib.“Bagi Najib, apa yang penting adalah untuk kembali berkuasa — dan semakin dekat menuju ke arah itu. Dia sudah menunjukkan satu kebangkitan yang mengagumkan selepas tumbang pada pilihan raya umum (PRU) 2018.”‘Hidup yang luar biasa’Menyoroti semula krisi politik yang menjadi punca peletakan jawatannya secara mengejut pada Februari 2020, Mahathir berkata ia mungkin satu langkah yang salah.“Saya minta maaf jika keputusan saya untuk letak jawatan adalah salah namun saya tulis ini secara jujur: Saya tidak boleh teruskan. Saya tertekan, kecil hati dan rasa kecewa.“Ia bukanlah satu perkara mudah untuk terima parti anda sudah tidak lagi percaya dengan anda. Dan saya juga tidak jangka akan dikhianati oleh pengasas bersama parti saya,” katanya dalam memoir yang boleh didapati di kedai buku minggu depan.Namun beliau melahirkan rasa syukur kerana dapat menjalani hidup “yang luar biasa” selain turut diberi kesihatan yang baik.“Saya pernah fikir usia 96 tahun adalah terlalu tua namun di sinilah saya pada usia emas saya, menyiapkan bab akhir buku ini,” katanya dalam halaman-halaman akhir buku terbarunya itu.“Saya tahu saya sudah menjalani kehidupan yang luar biasa, saya sangat bersyukur kepada Tuhan, saya habiskan usia saya untuk berkhidmat kepada negara.”


Shahrizat kembali ke gelanggang, tanding jawatan ketua wanita Umno

Bekas ketua wanita Umno Shahrizat Abdul Jalil membuat kemunculan semula dengan bertanding pada pemilihan Umno 2023 bagi merebut jawatan yang pernah disandangnya itu.
Beliau yang mesra dikenali sebagai "Kak Ijat" mengesahkan perkara itu menerusi hantaran di laman Instagramnya selain turut difahamkan telah menghantar borang pencalonannya di ibu pejabat Umno tengah hari tadi.
“Bismilahirahmanirrahimm Tawakaltu Alallah, dengan ini Kak Ijat mengesahkan bahawa Kak Ijat akan bertanding jawatan Ketua Wanita Umno Malaysia. Segalanya ketentuan Allah,” katanya menerusi hantaran itu.
Kali terakhir beliau memegang jawatan di peringkat pusat parti itu adalah pada 2018 sebelum bersara daripada dunia politik setelah dilantik pada tahun 2008 apabila menewaskan Rafidah Aziz dengan 507 undi.
Antara nama-nama besar lain yang dilaporkan menawarkan diri bertanding jawatan di peringkat pusat Umno dalam pemilihan kali ini ialah bekas pengerusi Umno Johor Hasni Mohamad bagi jawatan naib presiden Umno, Setiausaha Pemuda Umno Hasmuni Hassan (Ketua Pemuda Umno) dan Ahli Majlis Tertinggi Umno Khaidirah Abu Zahar (Ketua Puteri Umno).
Pemilihan Umno diadakan bermula 1 Feb lepas hingga 18 Mac ini, dengan Persidangan Tahunan Umno Cawangan dan Pemilihan Jawatankuasa Cawangan, Wanita, Pemuda dan Puteri Cawangan ialah pada 1 hingga 26 Februari.
Mesyuarat Perwakilan dan Pemilihan Jawatankuasa Wanita, Pemuda dan Puteri Umno Bahagian bersama pemilihan exco wanita, pemuda dan puteri Umno pusat pula bakal diadakan serentak di seluruh negara pada 11 Mac.
Mesyuarat Perwakilan dan Pemilihan Jawatankuasa Umno Bahagian bersama pemilihan ahli majlis tertinggi Umno pula akan diadakan serentak di seluruh negara pada 18 Mac.


Projek kereta api laju KL-Singapura dibatalkan

Projek kereta api laju KL-Singapura (HSR) dibatalkan selepas kedua-dua negara gagal mencapai kata sepakat terhadap beberapa perubahan dicadangkan Putrajaya disebabkan kesan daripada pandemik Covid-19 terhadap ekonomi Malaysia.Dalam satu kenyataan bersama Perdana Menteri Muhyiddin Yassin dan rakan sejawatnya dari Singapura, Lee Hsien Loong berkata, kedua-dua negara sudah beberapa kali mengadakan perbincangan akan tetapi gagal mencapai kata sepakat.“Kedua-dua negara akan melaksanakan tanggungjawab masing-masing dan akan meneruskan tindakan selanjutnya selepas perjanjian HSR dibatalkan,” kata mereka.Kedua-dua pemimpin itu juga memberikan jaminan akan meneruskan komitmen mengekalkan hubungan baik antara dua negara dan akan terus bekerjasama termasuk mengukuhkan kesalinghubungan antara dua negara.Tempoh penangguhan selama dua tahun projek HSR tamat pada 31 Disember 2020.Projek yang seharusnya siap pada 2026 itu pertama kali ditangguhkan empat bulan selepas Barisan Nasional (BN) ditumbangkan pada 2018, kerana kerajaan Pakatan Harapan menyemak semula projek-projek besar disebabkan kebimbangan kewangan.Difahamkan penangguhan projek itu selama dua tahun menyebabkan Malaysia perlu membayar RM45 juta sebagai pampasan kepada Singapura.Semalam MalaysiaNow melaporkan versi terbaru HSR akan menghubungkan destinasi strategik domestik yang akan menguntungkan Malaysia.


Bali keluar panduan etika untuk pelancong

Pihak berkuasa Bali mengeluarkan kad yang menggariskan perkara boleh dan tidak boleh dilakukan oleh pelancong asing berikutan beberapa insiden warga asing tidak menghormati budaya dan undang-undang tempatan yang mencetuskan kemarahan penduduk, lapor Agensi Berita Jerman (dpa).
Pekeliling itu yang akan diedarkan kepada pelancong semasa ketibaan dan dilampirkan pada pasport mereka, menyenaraikan 16 peraturan yang bertujuan untuk memelihara budaya, alam sekitar dan keselamatan Bali.
Pelancong yang melanggar peraturan boleh didakwa mengikut undang-undang Indonesia.
Bali pulau terkenal dengan kekayaan budaya dan pemandangan yang menakjubkan serta menarik berjuta-juta pelancong setiap tahun, namun pandemik Covid-19 telah menjejaskan ekonomi dan sektor pelancongannya dengan teruk.
Pekeliling itu antara lain menggesa pelancong supaya menghormati budaya Bali dengan berpakaian sopan, melindungi alam sekitar, mematuhi peraturan jalan raya, penyalahgunaan dadah dan alkohol, bekerja atau menjalankan perniagaan haram.
Ia juga melarang mereka daripada memasuki kawasan suci kuil melainkan mereka memakai pakaian tradisional Bali atau untuk beribadat, mencemarkan kuil, simbol agama atau objek suci, termasuk mengambil gambar bogel.
Tindakan itu dibuat selepas beberapa siri skandal yang melibatkan pelawat asing, seperti dua penulis blog Rusia yang berbogel di tapak suci dan seorang wanita Jerman mengganggu upacara kuil dalam keadaan berbogel.
Penduduk Bali juga mengadu bahawa ramai warga asing mengabaikan peraturan lalu lintas dan bekerja dalam talian tanpa visa yang sah.


Ahmad Maslan kembali dilantik sebagai timbalan menteri kewangan

Perdana Menteri Anwar Ibrahim hari ini mengumumkan senarai lengkap timbalan menteri, selepas seminggu berdepan kontroversi menamakan Ahmad Zahid Hamidi sebagai timbalannya walaupun presiden Umno itu berdepan pelbagai pertuduhan rasuah.
Antara timbalan menteri untuk portfolio utama termasuk Ahmad Maslan dari Umno, yang kembali sebagai timbalan menteri kewangan, bersama Steven Sim dari DAP.
Kali terakhir Ahmad berkhidmat di bawah portfolio itu adalah ketika pentadbiran Najib Razak di mana beliau dikecam hebat kerana mempertahankan pelaksanaan cukai barangan dan perkhidmatan (GST) dengan hujah cukai itu akan menurunkan harga barang.
Ahli Parlimen Kota Samarahan Rubiah Wang dari Gabungan Parti Sarawak (GPS) dinamakan sebagai timbalan menteri bagi portfolio kemajuan desa dan wilayah, yang merupakan portfolio kedua Zahid selain menjadi timbalan perdana menteri.
Ahli Parlimen Beaufort Siti Aminah Acing dari Barisan Nasional (BN) pula adalah timbalan menteri perladangan dan komoditi, yang diterajui seorang lagi timbalan Anwar, Fadillah Yusof.
Terdapat juga beberapa nama daripada pentadbiran kerajaan Pakatan Harapan (PH) sebelum ini dilantik semula namun di bawah kementerian berbeza.
Mereka termasuk bekas menteri pendidikan Teo Nie Ching yang kini dilantik sebagai timbalan menteri komunikasi dan digital, bekas timbalan menteri di Jabatan Perdana Menteri Fuziah Salleh pula dinamakan sebagai timbalan menteri perdagangan dalam negeri dan kos sara hidup dan bekas timbalan menteri pertahanan Liew Chin Tong yang kini bertukar portfolio perdagangan antarabangsa dan industri yang diterajui Tengku Zafrul Aziz.
Sementara itu, Lim Hui Ying dari DAP yang merupakan adik perempuan kepada bekas menteri kewangan Lim Guan Eng, kini menjadi timbalan menteri pendidikan.
Berikut adalah senarai penuh timbalan menteri dalam Kabinet baru:
Kewangan
Ahmad Maslan
Steven Sim
(Menteri: Anwar Ibrahim)
Kemajuan Desa & Wilayah
Hajah Rubiah
(Menteri: Zahid Hamidi)
Perladangan & Komoditi
Siti Aminah Acing
(Menteri: Fadillah Yusof)
Pengangkutan
Hasbi Habibollah
(Menteri: Anthony Loke)
Pertanian & Keterjaminan Makanan
Chang Foong Hin
(Menteri: Mat Sabu)
Pembangunan & Kerajaan Tempatan
Akmal Nasrullah
(Menteri: Nga Kor Ming)
Miti
Liew Ching Tong
(Menteri: Tengku Zafrul Aziz)
Pendidikan Tinggi
Yusuf Afdal
(Menteri: Khaled Nordin)
Sains, Teknologi, Inovasi
Joseph Kurup
(Menteri: Chang Lih Kang)
Pembangunan Wanita, Keluarga & Masyarakat
Aiman Nafirah Sabu
(Menteri: Nancy Shukri)
Perdagangan Dalam Negeri & Kos Sara Hidup
Fuziah Salleh
(Menteri: Salahuddin Ayub)
Undang-undang & Reformasi Institusi
Ram Karpal Singh
(Menteri: Azalina Othman)
Sumber Asli, Alam Sekitar & Perubahan Iklim
Hwang Tiong Si
(Menteri: Nik Nazmi)
Pembangunan Usahawan & Koperasi
Saraswathi Kandasamy
(Menteri: Ewon Benedict)
Luar Negeri
Mohd Al Amin
(Menteri: Zambry Kadir)
Pelancongan, Seni & Budaya
Khairul Firdaus Akhbar Khan
(Menteri: Tiong King Sing)
Komunikasi & Digital
Teo Nie Ching
(Menteri: Fahmi Fadzil)
Pendidikan
Lim Hui Ying
(Menteri: Fadhlina Sidek)
Belia & Sukan
Adam Adli
(Menteri: Hannah Yeoh)
Kesihatan
Lukanisman
(Menteri: Dr Zaliha Mustafa)
Jabatan Perdana Menteri (Sabah & Sarawak)
Wilson Ugak Kumbong
Ekonomi
Hanifah Taib
(Menteri: Rafizi Ramli)
Pertahanan
Adly Zahari
(Menteri: Mohamad Hasan)
Kerja Raya
Abdul Rahmah Mohamad
(Menteri: Alex Nanti Linggi)
Dalam Negeri
Shamsul Anuar Nasarah
(Menteri: Saifuddin Nasution)
Sumber Manusia
Mustafa @ Mohd Yunus
(Menteri: V Sivakumar)


Kerajaan putuskan tidak akan lanjutkan darurat

Kerajaan tidak akan menasihatkan Yang di-Pertuan Agong untuk melanjutkan darurat kesihatan selepas tamat bulan depan, Dewan Rakyat diberitahu hari ini.Menteri di Jabatan Perdana Menteri (Parlimen dan Undang-undang) Takiyuddin Hassan berkata, semua ordinan darurat juga akan dibatalkan.“Saya ingin mengesahkan pada hari ini, bahawa kerajaan persekutuan memutuskan tidak akan menasihatkan Yang di-Pertuan Agong untuk mengisytiharkan Proklamasi Darurat baru apabila tamat pada 1 Ogos 2021.“Kerajaan telah buat keputusan berdasarkan kepada perkara 105(3) untuk membatalkan semua ordinan darurat yang dibuat semasa proklamasi darurat ini. Oleh kerana telah direvoke, maka issue annulment sudah tidak relevan.”Pengumuman tersebut kemudian dibantah oleh ahli politik pembangkang, yang berterusan menyampuk ucapan Perdana Menteri Muhyiddin Yassin, selepas sidang berjalan selama dua jam.Beberapa minit beliau berucap, pemimpin DAP Gobind Singh Deo mencelah mengatakan pengumuman kerajaan untuk tidak melanjutkan darurat harus ditentukan oleh Parlimen.Sementara itu, ketua pembangkang Anwar Ibrahim juga berkata ada beberapa proses yang perlu diambil kira sebelum darurat dibatalkan.Sidang hari ini kemudian bertukar huru-hara apabila Ahli Parlimen Bagan Lim Guan Eng mengetuai ahli-ahli Parlimen pembangkang yang lain untuk tidak membenarkan Muhyiddin meneruskan ucapannya.Terdahulu, ahli Parlimen pembangkang mempersoalkan sidang khas hari ini, menuduh kerajaan dan Yang di-Pertua Dewan Rakyat Azhar Harun telah “derhaka” kepada Raja-Raja Melayu kerana tidak memanggul sidang penuh Dewan Rakyat seperti yang dititah Yang di-Pertuan Agong.Beberapa kali percubaan oleh Takiyuddin untuk menjelaskan kepada sidang hari ini kemudiannya disampuk oleh ahli-ahli Parlimen DAP dan Amanah.Awal bulan ini, kerajaan bersetuju untuk menasihatkan Agong untuk memanggil sidang khas Parlimen untuk menjelaskan Pelan Pemulihan Negara kepada ahli-ahli Parlimen.Sidang khas Dewan Rakyat dijadualkan hari ini hingga 29 Julai depan dan 2 Ogos sementara Dewan Negara akan bersidang selama tiga hari dari 2 hingga 5 Ogos depan.Sidang Parlimen dan Dewan Undangan Negeri (DUN) telah ditangguhkan sejak Januari lalu selepas Proklamasi Darurat diisytiharkan bagi membendung peningkatan jangkitan Covid-19.Penggal keempat Parlimen akan diadakan selama 15 hari pada September depan dan 32 hari dari Oktober hingga Disember.Sidang mesyuarat pertama Dewan Rakyat akan bermula pada 6 hingga 30 September, dan mesyuarat kedua akan bermula pada 25 Oktober hingga 16 Disember.


Siti Bainun diarah beri keterangan tanpa peguam
Siti Bainun Ahd Razali yang berdepan pertuduhan mengabai dan menganiaya seorang remaja perempuan sindrom Down yang dikenali sebagai Bella, hari ini diarahkan memberi keterangan membela diri meskipun pengasas Rumah Bonda itu tidak diwakili peguam.
Siti Bainun, 30, diarahkan membaca pernyataan saksinya selepas hakim Mahkamah Sesyen Izralizam Sanusi memutuskan bahawa prosiding bela diri itu perlu diteruskan agar tidak mengganggu perjalanan kes.
"Mahkamah ini mempunyai 'absolute discretion' (budi bicara mutlak) untuk membenarkan atau menolak permohonan penangguhan. Dalam kes ini, saya perlu menggunakan budi bicara saya yang bijaksana. Oleh itu, hari ini saya akan mulakan kes pembelaan dengan kamu membacakan pernyataan saksi kamu yang telah diterima oleh pihak pendakwaan.
"Saya mengambil kira pernyataan saksi itu yang mempunyai lebih kurang 200 muka surat dan saya percaya pembacaan pernyataan saksi itu akan mengambil masa selama dua hari. Saya juga mengambil berat hak kamu untuk diwakili peguam. Maka, saya akan menangguhkan pemeriksaan balas oleh pihak timbalan pendakwa raya (TPR).
"Kamu berjanji untuk membawa peguam kamu dalam tempoh sebulan dan pada tarikh bicara yang ditetapkan 20 Feb ini, saya percaya pihak TPR boleh membuat pemeriksaan balas dan ketika itu kamu sepatutnya mempunyai peguam," kata hakim itu.
Izralizam menegaskan supaya tertuduh mengutamakan kes hari ini kerana ini adalah peluang untuknya membela diri.
"Namun, kamu memilih untuk melantik dua peguam mewakili kamu bagi kes rayuan di Mahkamah Rayuan dan kes sivil berkaitan Rumah Bonda, sedangkan untuk kes ini kamu memilih untuk mendapatkan peguam YBGK.
"Saya telah nyatakan sebelum ini pelantikan peguam YBGK memerlukan masa dan adalah lebih baik untuk kamu mendapatkan peguam yang lebih bersedia mewakili kamu. Saya boleh nampak tindakan kamu hari ini seolah-olah menganggap kes hari ini kurang penting," katanya.
Terdahulu, Siti Bainun memaklumkan kepada mahkamah bahawa beliau telah bertemu dengan peguam daripada Yayasan Bantuan Guaman Kebangsaan (YBGK) dan mereka memohon masa sebulan untuk meneliti segala dokumen berkaitan kes itu.
"Mereka (YBGK) kata boleh dan mereka ada minta saya berikan dokumen. Semua dokumen dah ada kecuali penyata bank daripada Bank Negara Malaysia (BNM).
"Mereka mohon (penangguhan) sebulan tetapi kalau saya boleh dapat dokumen (penyata bank) awal dan berikan pada mereka, mereka akan e-mel semula," katanya.
Sementara itu, ditanya hakim sama ada Siti Bainun ada membuat aduan kepada Majlis Peguam berhubung tindakan lima peguamnya sebelum ini menarik diri daripada mewakilinya, Siti Bainun berkata: “Tidak, kerana mereka masih membantu saya dalam penyediaan pernyataan tuntutan dan dokumen berkaitan perbicaraan.”
Dalam pada itu, Timbalan Pendakwa Raya Zilfinaz Abbas membantah beberapa perenggan dalam pernyataan saksi Siti Bainun atas alasan ia menyentuh peribadi saksi terdahulu dan kepakaran saksi-saksi pendakwaan.
Izralizam kemudian mengarahkan pendakwaan menyenaraikan perenggan-perenggan yang dimaksudkan dan menangguhkan prosiding seketika.
Pada 24 November tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.
Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.
Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Pelawat wajib imbas MySejahtera masuk pub, kelab malam

Pelawat pusat hiburan hiburan seperti pub dan kelab malam tetap diwajibkan untuk mengimbas daftar masuk melalui MySejahtera dan mengaktifkan fungsi pengesanan MySJ Trace sebelum masuk ke premis tersebut berkuat kuasa 14 Mei depan.Peraturan yang sama turut terpakai kepada pekerja premis susulan peralihan negara ke fasa endemik.Pelanggan juga ditetapkan menjalani ujian saringan kendiri RTK-Antigen dengan penyeliaan pengamal perubatan berdaftar atau Majlis Perubatan Malaysia (MMC) sama ada secara fizikal atau maya 24 jam dan memakai pelitup muka kecuali semasa aktiviti makan, minum dan menari.Pihak bertanggungjawab ke atas premis perlu melakukan ujian RTK-Antigen ke atas pelanggan sebelum masuk ke dalam premis mereka.Majlis Keselamatan Negara (MKN) berkata ketetapan itu dibuat mengambil kira faktor risiko penularan jangkitan Covid-19 yang tinggi di pub dan kelab malam kerana ruang tertutup dengan ventilasi yang tidak mencukupi.MKN turut berkata keadaan penjarakan fizikal yang sukar dipantau dan dipatuhi di pub dan kelab malam menjadikan SOP pemakaian pelitup muka dilaksanakan.Pub dan kelab malam mula ditutup sejak Mac 2020 ketika pandemik Covid-19 melanda negara.Industri itu hanya dibenarkan beroperasi semula pada bulan ini.


48 tahun BN: Kestabilan dan kesetiaan

Alhamdulillah, hari ini kita dapat menyambut ulang tahun Barian Nasional (BN) ke-48 dgn semangat luar biasa kepimpinan dan ahli-ahli BN. Ini tergambar jelas di Dewan Merdeka tadi.Ucapan Perdana Menteri Ismail Sabri Yaakob membuktikan bahawa BN sejak mengambil alih kerajaan dari Pakatan Harapan (PH) merupakan komponen penting dalam pembentukan kerajaan sedia ada.Peranan pemimpin BN penting ketika negara bergelut dgn pandemik Covid-19 dan meyakinkan ketika membawa keluar negara dari kemelut ketidakstabilan politik yang menggugat negara seterusnya membawa rakyat melalui fasa peralihan endemik secara berhati-hati tetapi pasti.Tema kestabilan dan kesetiaan kena pada ketikanya, kerana di bawah kepimpinan Ismail, kestabilan politik dicapai melalui permuafakatan politik yang belum pernah berlaku sepanjang 65 tahun kemerdekaan negara dan melaluinya negara dapat dibawa keluar ke fasa peralihan endemik dan pemulihan sosial dan ekonomi.Dan selepas 22 bulan di bawah PH, saya yakin rakyat sendiri boleh menilai bahawa BN masih parti yang terbaik dalam soal pentadbiran negara dan menjaga kebajikan rakyat.BN tidak berjanji bulan bintang atau menggula-gulakan pengundi dengan janji populis yang tidak boleh ditunaikan, sebaliknya berjanji perkara yang boleh dilaksanakan dan ditunaikan mengambil kira kemampuan negara.Kesetiaan juga penting, kerana selepas mengharungi 22 bulan penuh kesengsaraan di bawah kerajaan PH, 17 bulan kesukaran memerangi pandemik Covid-19 dan mengharungi kekacauan politik, hanya yang setia dan cekal sahaja akan kekal bersama parti untuk meneruskan dan mempertahan prinsip perjuangan parti.Yang tidak setia sudah hilang entah ke mana-mana.BN bukan parti sempurna. Sudah tentu ada kelemahan di sana-sini dan dalam kalangan pemimpin tertentu.Dalam kes saya, saya sendiri telah dihukum secara tidak adil oleh pihak tertentu. Tetapi soal peribadi harus dibezakan dari soal parti dan dasarnya.Saya tetap menjunjung prinsip kesetiaan ini selagi prinsip dan dasar parti kekal.Biarpun telah dihukum secara tidak adil, kesetiaan saya kpd parti dan perjuangan tidak tergugat.Bagi saya, penentangan saya terhadap pemimpin tertentu adalah ketika prinsip dan dasar parti dilanggar, dan ia bukan penentangan terhadap batang tubuh dan bersifat peribadi.Selepas semuanya selesai dan prinsip-prinsip serta dasar ini dipegang kembali, saya sudah tiada sebab menentang mereka lagi. Bagi saya ini bukan soal peribadi, tetapi hanya berkaitan prinsip dan dasar parti.Yang baik untuk perjuangan dan parti, Insya Allah saya boleh sokong dan dukung sepenuh hati.Selamat menyambut ulangtahun ke-48 BN, semoga BN terus diberi mandat memimpin dan mentadbir negara ini.Semoga BN terus cemerlang dalam mengangkat kedudukan negara, menjaga kebajikan rakyat dan mempertahan prinsip yang menjadi asas keharmonian dan kesatuan negara ini.Tun Faisal Ismail Aziz adalah timbalan ketua Umno Putrajaya.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Perihal hubungan bomoh dan ahli politik

Negara pernah digemparkan dengan berita kematian ahli Dewan Undangan Negeri (Adun) Batu Talam, Pahang, Mohd Mazlan Idris yang dibunuh oleh pasangan bomoh Mona Fandey dan suaminya Mohamad Nor Affandi Abdul Rahman pada Julai 1993 selepas dilaporkan hilang seminggu dari kediamannya.
Diberitakan Mazlan mendekati pasangan bomoh tersebut untuk mendapatkan bantuan “ghaib” bagi meningkatkan peluang kerjaya politiknya.
Beliau kemudian dipercayai bersetuju untuk mengambil bahagian dalam satu ritual ilmu hitam di rumah bomoh berkenaan.
Mazlan diminta baring di lantai sambil menutup mata sementara menunggu duit “jatuh dari langit.”
Malangnya, tiada wang yang jatuh sebaliknya sebilah kapak memancung kepalanya.
Mayatnya dikerat kepada 18 bahagian dan ditanam di kawasan rumah Mona di Pahang.
Apabila difikirkan secara rasional, idea tentang “tilik nasib”, “tangkal” dan “azimat” mungkin kelihatan bodoh dan tidak masuk akal.
Namun sejarah manusia menunjukkan ramai yang membuat keputusan penting dalam kehidupan berdasarkan kepercayaan karut itu.
Tidak terkecuali, ahli politik. Malah, ia bukan sahaja berlaku di Malaysia seperti kes pembunuhan Mazlan.
Bekas presiden Amerika Syarikat (AS) Donald Trump yang selama ini hanya meletakkan kepercayaan ke atas kemampuannya sendiri dikatakan meletakkan secubit garam di bahunya setiap kali lepas makan.
Mengapa? Mungkin hanya Trump yang tahu.
Selepas 30 tahun tragedi pembunuhan Mazlan yang menyaksikan hukuman mati terhadap pasangan suami isteri Mona dan Nor Affandi masih terdapat pihak yang meletakkan tangkal, azimat dan tilik nasib melebihi kemampuan sendiri.
Pada 2019, ahli perniagaan Deepak Jaikishan mendakwa bekas perdana menteri Najib Razak dan isteri Rosmah Mansor percaya kepada amalan ilmu hitam.
Dalam satu wawancara, beliau mengakui terlibat dalam proses tersebut dan mendakwa Rosmah amat percaya kepada amalan tersebut.
Katanya, di kediaman rasmi perdana menteri Seri Perdana, pasangan suami isteri itu memuja patung bertujuan menjadikan orang menghormatinya.
Seorang bekas pegawai polis cawangan khas yang memerhati pergerakan parti-parti politik di Kuala Lumpur dan Petaling Jaya selama 17 tahun menyifatkan ahli politik sebagai golongan yang paling taksub dengan kepercayaan tahyul seperti bomoh dan dukun.
Bercakap kepada MalaysiaNow, beliau yang mahu dikenali sebagai “R” memberitahu, ahli-ahli politik di Malaysia “bermain” dengan bomoh mengikut kelas dan pangkat masing-masing.
Ini bermaksud, mereka yang hanya berpangkat rendah dalam parti kebiasaannya berjumpa dengan bomoh bertaraf rendah.
“Semakin tinggi kedudukan orang itu dalam parti politik atau kerajaan, semakin banyak bomoh dan dukun yang dia sudah kenal dan jumpa.
“Ada juga ahli politik yang melancong sampai ke luar negara untuk berjumpa dengan bomoh-bomoh mereka.
“Bayaran tidak pasti, tetapi puja (bomoh) sudah tentu,” katanya sambil menambah situasi itu berlaku merentas kaum, agama, umur dan parti politik.
R memberitahu, hasil risikan selama berbelas tahun di cawangan tersebut mendapati ahli politik menggunakan khidmat bomoh untuk mendaki tangga dalam kerjaya politik selain mengenal pasti kelemahan pihak lawan atau personaliti yang dianggap pencabar utama.
“Thailand, India dan Indonesia menjadi negara-negara tumpuan untuk cari bomoh dalam kalangan ahli politik.
“Tidak percaya? Tanya sesiapa sahaja dalam parti politik, sama ada mereka marah atau mereka akan tanya kembali, mana awak tahu?” katanya.
Jelas R, puak-puak itu berasa lebih yakin dan percaya diri selepas mendapatkan “rawatan” daripada bomoh dan dukun-dukun tersebut.
“Kita nampak mereka pergi bercuti tetapi sebenarnya pergi berubat. Itu biasa dalam politik. Saya fikir mana-mana ahli politik ada minat terhadap benda ini.”
Bacaan psikologi menyebut soal kemenangan dan kemakmuran selalunya tidak bergantung kepada merit individu semata-mata.
Justeru, banyak peristiwa yang menyaksikan mereka yang tidak layak gagal, masih tidak berjaya dalam kehidupan atau perniagaan yang dilakukan.
Manakala mereka yang sepatutnya kalah, boleh maju dalam hidup.
Ini menjadikan ramai yang terdorong untuk mempercayai elemen tahyul seperti “tuah’, “tangkal” dan “azimat”.
“Walaupun tiada apa-apa yang istimewa secara jelas dan objektif tentang tuah, ‘lucky charms’ (azimat) nampaknya berkesan bagi mereka yang percaya,” tulis Maia Young, seorang profesor di UCLA Amerika Syarikat mengenai kajiannya untuk memahami mengapa sebilangan besar orang akan memilih untuk mempercayai kuasa yang tidak dapat dilihat dari pandangan mata kasar berbanding kebolehan diri sendiri.
Kajian yang dijalankan pada 2016 itu menegaskan tuah adalah sesuatu yang sangat subjektif.
Young juga menjelaskan, individu tampil lebih yakin melakukan tugasan dengan lebih baik apabila mereka mempunyai azimat bertuah atau pendinding dengannya.
"Apabila orang melihat diri mereka sebagai bertuah, mereka lebih cenderung untuk memilih dan bertahan dalam tugas yang mencabar," kata Young.
Seorang sumber dalaman parti politik berpangkalan di Selangor bersetuju dengan dapatan kajian tersebut.
“Bila (pemimpin parti) datang sakit kepala, mulalah mereka bertukar mood jadi pemarah dan tidak senang duduk.
“Selepas pulang dari bercuti, terus berubah. Kami tahu, mesti baru balik dari berdukun,” katanya dengan syarat tidak dinamakan.
Katanya, perjumpaan-perjumpaan dengan bomoh dan dukun tidak lagi menjadi sesuatu yang rahsia sejak beberapa tahun kebelakangan ni kerana ahli-ahli politik sendiri yang tersilap langkah sehingga menyebabkan ramai pihak menyedari perkara itu.
Pertama, katanya, ahli-ahli politik selalu menjemput ketua-ketua kumpulan dukun menghadiri upacara.
Mereka sering kali berselindung di sebalik nama “tokoh agama” atau ketua jemaah sesuatu kumpulan sedangkan hanya satu puak yang menjalankan ritual ilmu ghaib.
“Itu tak termasuk lagi viral gambar-gambar dan video yang tersebar tunjukkan ahli politik bawa bomoh pergi rumah, dia pergi rumah bomoh, yang saling cium tangan pun ada.
“Bomoh cium tangan dia, dia cium tangan bomoh. Dua-dua pun bermasalah nampaknya.”


AS redakan kemarahan Perancis selepas Australia batal perjanjian kapal selam

Amerika Syarikat (AS) pada Khamis sedang berusaha untuk mengatasi kritikan Perancis yang tegas membantah Australia kerana membatalkan perjanjian senjata dengan negara itu bagi mendapatkan kapal selam nuklear AS.Presiden AS Joe Biden pada Rabu melancarkan perikatan atau perjanjian baru antara Amerika Syarikat, Australia dan Britain berkaitan kapal selam – aset utama bagi mencabar China yang dijangka akan semakin berpengaruh dalam tempoh beberapa dekad akan datang.Sehubungan itu, China turut menyuarakan kemarahan seperti Perancis, dengan membatalkan acara gala di Washington bagi meraikan hubungan paling lama dengan AS.Negara itu mendakwa Biden yang diharapkan dapat melakukan perubahan tidak memiliki perbezaan dalam pendekatan pentadbirannya dibanding pendahulunya, Donald Trump yang terkenal dengan slogan “America First”.Menteri Luar Perancis Jean-Yves Le Drian berkata beliau “sangat marah” berikutan kontrak yang pernah disifatkan sebagai “kontrak terbesar abad ini” bernilai A$50 bilion (AS$ 36.5 bilion) yang ditandatangani pada 2016 dibatalkan.“Keputusan sepihak, bahkan secara mendadak tanpa dijangka ini mengingatkan tingkah laku yang serupa seperti pentadbiran Trump,” kata Le Drian kepada radio France Info.Berhubung Australia, beliau berkata, “Ini betul-betul macam tikam belakang. Kami menjalin hubungan dengan dasar saling percaya dengan Australia. Namun kepercayaan itu dikhianati.”Ketika pertemuan antara Setiausaha Negara Amerika Syarikat Anthony Blinken dengan rakan sejawatnya dari Australia di Washington, Blinken yang fasih berbahasa Perancis berkata AS mengutamakan hubungannya dengan Eropah, mengatakan beliau menganggap negara itu sebagai “rakan penting” dan tidak melihat wujud “perpecahan antara wilayah” antara sekutunya di Atlantik dan Pasifik.“Kami mahu setiap peluang bagi memperluas kerjasama transatlantik di Indo-Pasifik dan di seluruh dunia,” kata Blinken kepada pemberita.Menurutnya, AS berhubung dengan Perancis dalam tempoh “24 hinga 48 jam lalu” bagi membincangkan perselisihan tersebut.Jurucakap kedutaan Perancis, bagaimanapun berkata perhubungan itu hanya berlaku selepas berita tersebut didedahkan media.Kedutaan Perancis turut berkata ia akan mengecilkan skala hari peringatan pada Jumaat berhubung peranan Perancis dalam peristiwa pertempuran tentera laut ketika Revolusi Amerika memuncak, selain turut membatalkan acara gala meraikan peristiwa tersebut di kediaman kedutaan.AS, Australia, Britain dan ChinaSemalam, AS mengumumkan pakatan baru dengan Australia dan Britain untuk memperkuatkan aset tentera bagi menghadapi kebangkitan China.Susulan pengumuman pakatan yang digelar Auskus itu, Canberra menerima armada kapal selam nuklear dan peluru berpandu dari negara AS.Presiden AS, Biden, Perdana Menteri Austarlia, Scott Morrison dan rakan sejawatnya, Boris Johnson tidak menyebut nama China tetapi niat mereka jelas menimbulkan kemarahan Beijing.Biden berkata inisiatif itu adalah untuk memastikan semua pihak mempunyai kemampuan yang moden lagi canggih untuk berdepan mempertahankan ancaman yang sedang berkembang pesat.Morrison pula berkata, tiga negara itu menghormati kebebasan serta peraturan undang-undang dan pakatan itu akan membantu menjaga keselamatan di wilayah mereka.Dalam pada itu, China menyelar pakatan itu sebagai “sangat tidak bertanggungjawab dan menjadi ancaman kepada kestabilan di rantau itu.Ia juga menimbulkan kemarahan Paris kerana Australia membatalkan perjanjian berbilion dolar yang dimeterai pada 2016 untuk membeli kapal selam konvensional dari Perancis.Pakatan Barat yang menyentuh keamanan atau keselamatan serantau biasanya merujuk kepada peraturan undang-undang dan kebebasan apabila mendepani kehadiran tentera China di Laut China Selatan.Inisiatif pertama yang diumumkan dalam pakatan baru itu adalah armada lapan kapal selam berkuasa nuklear yang canggih untuk Australia.Kata Biden dan pemimpin lain, kapal selam itu tidak akan dilengkapi dengan senjata nuklear, sebaliknya hanya dijana rektor nuklear saja, namun mereka akan benarkan tentera Australia untuk belajar dan menetapkan sasaran dari perairan negara itu.Pensyarah Pusat Pengajian AS di University of Sydney, Ashley Townshend, memberitahu AFP bahawa ia lebih senyap, lebih pantas dan lebih berdaya tahan, yang akan membolehkan kapal selam Australia itu berada lama di Indo-Pasifik.


Nizar rekod perintah persetujuan kes tunggakan cukai RM13.16 juta

Anak bekas perdana menteri Najib Razak, Mohamad Nizar, telah merekodkan perintah persetujuan dengan Suruhanjaya Khas Cukai Pendapatan (SCIT) berhubung pembayaran dalam kes tunggakan cukai sebanyak RM13.16 juta.Susulan itu, Nizar, 43, yang juga ahli perniagaan, akan menarik balik rayuan berhubung keputusan Mahkamah Tinggi yang memberikan penghakiman terus dalam saman tuntutan cukai terhadapnya oleh Lembaga Hasil Dalam Negeri (LHDN).Peguam Muhammad Farhan Muhammad Shafee, yang mewakili Nizar, mengesahkan perkara itu ketika dihubungi Bernama.Seorang lagi peguam Nizar iaitu Wee Yeong Kang berkata perintah persetujuan itu direkodkan di hadapan SCIT pada 26 Ogos lepas.Beliau berkata perintah persetujuan itu adalah berkaitan taksiran cukai tambahan bagi tahun 2011 hingga 2017 termasuk faedah 10% dan penalti lima peratus yang berjumlah RM13,159,821.94.“Beliau (Mohamad Nizar) akan menarik balik rayuannya di Mahkamah Rayuan. Kami telah meng-e-melkan notis untuk tidak meneruskan kepada cawangan litigasi LHDN di Kuala Lumpur hari ini dan akan memfailkan notis itu sebaik sahaja ia dipersetujui oleh cawangan litigasi LHDN tersebut,” katanya ketika dihubungi.Perkara itu disebut ketika pengurusan kes di hadapan timbalan pendaftar Mahkamah Rayuan Mariam Hasanah Othman hari ini.Wee hadir bagi pihak Nizar manakala LHDN diwakili peguam kanan hasil Muhammad Nabil Abdul Halim.Wee juga berkata pengurusan kes seterusnya telah ditetapkan pada 9 September untuk kemas kini berhubung status notis untuk tidak meneruskan rayuan itu.Pada 7 Ogos tahun lepas, Mahkamah Tinggi Shah Alam membenarkan permohonan LHDN untuk mendapatkan penghakiman terus terhadap Nizar dan memerintahkan beliau untuk membayar tunggakan taksiran cukai dari 2011 hingga 2017 sebanyak RM13.16 juta.Mohamad Nizar kemudian memfailkan rayuan terhadap keputusan itu.Penghakiman terus ialah apabila mahkamah memutuskan sesuatu kes yang didengar melalui hujahan tanpa mendengar keterangan saksi pada perbicaraan.Dalam penghakimannya, Pesuruhjaya Kehakiman Julie Lack Abdullah memutuskan bahawa isu yang dibangkitkan oleh Nizar tidak mempunyai merit dan tidak mempunyai asas untuk dibicarakan.Beliau berpendapat bahawa pembayar cukai perlu membayar cukainya dulu tanpa menghiraukan rasa tidak puas hati dengan jumlah itu atau atas apa alasan sekali pun.Pada 31 Mei lepas, Nizar bersetuju menyelesaikan tunggakan cukainya kepada LHDN.


Isu belia dalam TVET, kesesakan hospital kerajaan dibangkit di Dewan Rakyat hari ini

Isu keterlibatan belia dalam program Pendidikan Latihan Teknikal dan Vokasional (TVET), reformasi sistem dan institusi negara serta kesesakan hospital kerajaan antara dibangkitkan pada persidangan Dewan Rakyat, hari ini.
Berdasarkan Aturan Urusan Mesyuarat, perkara berkenaan akan dijawab Perdana Menteri Anwar Ibrahim pada sesi Waktu Pertanyaan-Pertanyaan Menteri (MQT) sejurus mesyuarat Dewan Rakyat bermula 10 pagi.
Pada sesi berkenaan, Young Syefura Othman (PH-Bentong) bertanyakan perdana menteri mengenai  usaha kerajaan dalam meningkatkan keberkesanan TVET, sementara Saifuddin Abdullah (PN-Indera Mahkota) mahu tahu sama ada kerajaan bercadang melakukan proses perundingan yang inklusif bagi melaksanakan agenda reformasi sistem dan institusi negara.
Oscar Ling Chai Yew (PH-Sibu) pula bertanyakan mengenai langkah kerajaan dalam meningkatkan mutu perkhidmatan kesihatan negara ekoran kesesakan yang berlaku di hospital kerajaan ketika ini.
Turut menjadi tumpuan adalah persoalan sama ada Cukai Barang dan Perkhidmatan (GST) akan diperkenalkan semula atau tidak.
Soalan itu dibangkitkan Richard Riot Jaem (GPS-Serian) kepada menteri kewangan pada sesi soal jawab.
Selesai sesi soal jawab, Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari kedua.


Sorry.


Lalitha dakwa kandungan artikel berkait KP SPRM diperoleh daripada sumber sah

Penyelidik Kanan Pusat Memerangi Kronisme dan Korupsi (C4) K.Lalitha mendakwa kandungan artikel dan ciapannya berhubung Ketua Pesuruhjaya Suruhanjaya Pencegahan Rasuah Malaysia (SPRM) Azam Baki diperoleh daripada sumber yang sah.Perkara itu dinyatakan Lalitha, 49, selaku defendan di dalam pernyataan pembelaannya yang difailkan menerusi Tetuan Ibrahim & Fuaadah semalam.“Saya telah menyiarkan artikel-artikel itu berdasarkan apa yang diekstrak daripada sumber yang disahkan serta merumuskan maklumat dengan tepat, adil dan secara neutral,” menurutnya dalam pernyataan pembelaan.Beliau juga mendakwa selaku wartawan penyiasat, siasatan yang dilakukannya adalah berdasarkan tanggungjawab dan analisis neutral selain tidak berat sebelah terhadap fakta serta maklumat yang diperoleh, yang boleh diakses daripada domain awam.“Saya memplid bahawa adalah amat penting bagi orang ramai untuk menerima komunikasi maklumat tertentu secara terus terang dan tanpa halangan, demi kepentingan awam,” katanya.Pada 12 Januari lepas, Azam, 59, memfailkan saman terhadap Lalitha atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Okt sebelum kedua-dua artikel diterbitkan semula pada 15 Disember tahun lepas. Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses sehingga kini.Azam mendakwa tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.Azam juga mendakwa penerbitan fitnah itu menyebabkan nama dan reputasinya tercemar dan oleh itu, beliau menuntut perintah bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah tersebut diterbitkan semula selain memohon defendan memadam artikel dan ciapan dalam tempoh tiga hari penghakiman dibuat serta permohonan maaf dalam akhbar atau media sosial pilihan plaintif.Turut dituntut ganti rugi am sebanyak RM10 juta dan ganti rugi teruk, kos serta relif lain yang difikirkan sesuai oleh mahkamah.


26 maut, kereta api bertembung di utara Greece

Sekurang-kurangnya 26 maut manakala 85 lagi cedera selepas kereta api penumpang dan tren kargo bertembung di perbandaran Elassona utara Greece, lapor Agensi Anadolu.
Menurut wakil Perkhidmatan Bomba, Vassilis Vathrakogiannis berkata daripada 85 penumpang cedera, 25 dilapor berada dalam keadaan kritikal.
Tiga gerabak dilaporkan terbakar dan beberapa lagi gerabak tergelincir dari landasan.
Sebanyak 30 ambulans dihantar ke tempat kejadian, katanya.


Pentadbiran Pulau Sipadan, Ligitan dikembalikan kepada Sabah

Majlis Khas Perjanjian Malaysia 1963 (MKMA63) bersetuju menyerahkan pentadbiran Pulau Sipadan dan Ligitan kepada kerajaan negeri Sabah manakala Sarawak diberikan kawalan sepenuhnya terhadap pengurusan agihan gas bagi negeri itu.Menteri di Jabatan Perdana Menteri (Sabah dan Sarawak) Maximus Ongkili berkata keputusan itu dibuat pada mesyuarat MKMA63 semalam yang dipengerusikan Perdana Menteri Muhyiddin Yassin.Hadir sama dalam mesyuarat secara maya itu ialah Ketua Menteri Sabah Hajiji Noor dan Ketua Menteri Sarawak Abang Johari Openg.Bagaimanapun, kawalan keselamatan terhadap kedua-dua pulau itu masih di bawah bidang kuasa kerajaan Persekutuan, katanya dalam kenyataan di Kota Kinabalu hari ini.“Perdana menteri berkata Sabah mempunyai hak kedaulatan ke atas kedua-dua pulau itu, yang diletakkan di bawah pengawasan Taman-Taman Sabah dan perlindungan di bawah Akta Kawasan Larangan dan Tempat Larangan 1959,” katanya.Ongkili berkata penyerahan sepenuhnya akan diuruskan oleh Bahagian Hal Ehwal Sabah dan Sarawak (BHESS) dan Majlis Keselamatan Negara (MKN).Beliau berkata penyerahan kawalan dan pengurusan agihan gas di bawah Ordinan Pengagihan Gas 2016 akan berkuat kuasa 1 Jun ini.Ongkili, yang mengetuai Sekretariat MKMA63, berkata kedua-dua isu berkenaan berjaya diselesaikan dalam tempoh empat bulan sejak MKMA63 mengadakan mengadakan mesyuarat pertamanya pada Disember tahun lalu.Katanya, di bawah Jawatankuasa Kerja Rakan Sekutu diketuai Menteri di Jabatan Perdana Menteri (Parlimen dan Undang-undang) Takiyuddin Hassan, dua laporan dibentangkan.“Satu mengenai cadangan pindaan Perlembagaan di bawah Perkara 1 (2) dan Perkara 160 (2) Perlembagaan Persekutuan, yang membincangkan definisi persekutuan. Pasukan perundangan diketuai Peguam Negara Idrus Harun bersama-sama peguam negara Sabah dan Sarawak.“Laporan kedua pula berkaitan isu kehakiman di Mahkamah Tinggi Sabah dan Sarawak. Satu jawatankuasa dibentuk untuk bersidang bersama-sama peguam besar Sabah dan Sarawak,” katanya.Menteri Dalam Negeri Datuk Seri Hamzah Zainuddin, yang mengetuai jawatankuasa kerja keselamatan, turut membentangkan laporannya menyentuh mengenai pendatang asing tanpa izin, masyarakat Palau dan isu pendaftaran nasional mengenai undang-undang yang dilanggar di Sabah dan Sarawak.Menteri di Jabatan Perdana Menteri (Ekonomi) Mustapa Mohamed, yang mengetuai jawatankuasa kerja sosioekonomi, melaporkan mengenai data kemiskinan di Sabah dan Sarawak, dengan memperincikan mengenai infrastruktur, terutama kemudahan air, jalan raya, pendigitalan dan kesihatan serta cadangan penyelesaian.Ongkili berkata jawatankuasa berkenaan juga akan menyediakan pangkalan data dan pusat pemantauan untuk Rancangan Malaysia ke-12 (RMK-12) untuk Sabah dan Sarawak dalam Unit Perancang Ekonomi.Beliau berkata jawatankuasa kajian perundingan bersama turut dibentuk antara pihaknya dan kementerian kewangan, yang akan memberi fokus kepada mengkaji semula pemberian khas, termasuk 40 peratus peruntukan bayaran balik kepada Sabah seperti yang termaktub di bawah Perkara 112 (D) Perlembagaan Persekutuan.Ongkili menjelaskan bahawa ketika Pakatan Harapan (PH) menjadi kerajaan pemerintah mendakwa bahawa dari 21 isu yang dibangkitkan mengenai MA63,17 daripadanya selesai adalah palsu.“Tiada keputusan muktamad kecuali sekurang-kurangnya dua atau empat isu di Sabah termasuk perhutanan.“Hanya komitmen dari pihak mereka (PH) untuk menyelesaikan 17 masalah tersebut tetapi dasar, undang-undang dan peraturan belum diubah dan akan dibentangkan di Dewan Undangan Negeri (DUN) atau Parlimen.“Melalui MKMA63, kita sedang melakukan pindaan terhadap dasar, peraturan dan undang-undang. Kerajaan Perikatan Nasional yang akan memberikan resolusi dan penyelesaian kepada rakyat,” katanya.


Hanya 2.5% rakyat Malaysia ambil dos penggalak kedua, kata timbalan menteri

Hanya 2.5% atau 824,835 rakyat Malaysia mengambil suntikan dos penggalak kedua, angka yang dianggap sangat rendah, kata Timbalan Menteri Kesihatan Lukanisman Awang Sauni.
Bercakap di Dewan Rakyat hari ini, Lukanisman yang juga ahli Parlimen Sibuti berkata, kerajaan pada 9 Januari lalu juga membenarkan pengambilan dos penggalak bagi kanak-kanak berusia 5 hingga 11 tahun.
Bagaimanapun, katanya, hanya 7,163 bersamaan 0.2% daripada kelompok itu mengambil suntikan penggalak dan angka yang sangat rendah ini juga menyumbang kepada pembaziran vaksin.
"Pelupusan vaksin ini adalah satu angka yang sangat besar dalam 8.5 juta," katanya pada sesi Pertanyaan Lisan ketika menjawab soalan daripada Ahli Parlimen Rasah Cha Kee Chin.
Mengulas mengenai pengambilan vaksin secara menyeluruh, Lukanisman berkata, dos primer menerima sambutan sangat tinggi apabila 98.4% golongan dewasa sudah menerima suntikan itu manakala remaja berusia 12 hingga 18 tahun adalah 91.6% manakala kanak-kanak mencecah 43.5%.
Bagaimanapun, katanya, penerimaan suntikan penggalak menyaksikan trend menurun yang ketara, apabila suntikan dos penggalak satu bagi golongan dewasa adalah sekitar 69.1% manakala dos penggalak kedua pula ialah 33.5%.
Sementara itu, dos penggalak bagi golongan remaja hanya 2% manakala kanak-kanak 0.2%.
"Penerimaan vaksin pada awalnya adalah baik disebabkan ketakutan orang ramai terhadap penularan Covid-19.
"Pembaziran dilihat bermula apabila suntikan vaksin dijadikan sebagai satu pilihan," katanya.
Menurut Lukanisman, trend penurunan bagi dos penggalak juga disebabkan kehilangan keyakinan rakyat akibat daripada persepsi negatif terhadap vaksin disebabkan kesan sampingannya ditambah dengan naratif yang dibawa oleh golongan anti vaksin.
"Apabila kita tidak dapat mengawal informasi yang terdapat di media yang mengatakan kesan sampingan vaksin adalah buruk dan anti vaksin yang memaparkan pengambilan vaksin ini tidak selamat, itu menjejaskan keyakinan ibu bapa.
"Faktor pembukaan ekonomi, sebab rakyat rasa terlalu selesa apabila kejayaan dos primer memberi satu jaminan keselamatan," tambahnya.


Agensi perubatan EU gesa Eropah sedia berdepan gelombang baru Covid-19

Agensi Perubatan Eropah (EMA) pada Selasa berkata meskipun kes Covid-19 di Eropah menurun, pandemik itu belum berakhir dan setiap negara harus bersedia berdepan  gelombang baru jangkitan.
"Data menunjukkan sejak beberapa minggu lalu terdapat penurunan secara menyeluruh dalam jumlah kes dan kematian disebabkan Covid-19 di Eropah," kata Ketua Strategi Ancaman Kesihatan dan Vaksin EMA Marco Cavaleri pada sidang akhbar.
"Bagaimanapun, musim luruh semakin hampir, dan kita perlu bersedia untuk berdepan gelombang baru jangkitan," katanya.
Menurut Cavaleri keadaan yang sama berlaku sejak dua tahun lalu, apabila gelombang baru muncul pada musim luruh, dan trend itu mungkin akan kembali tahun ini, lapor Xinhua.
Cavaleri juga menekankan mengeni pentingnya untuk mengesan varian baru coronavirus.
"Varian Omicron BA.5 masih merupakan varian dominan yang menular di Eropah," kata Cavaleri. "Kami masih perlu berwaspada terhadap varian lain. Sebagai contoh, BA.4.6 sedang merebak dengan cepat di Amerika Syarikat dan telah pun dikesan di Eropah. Selain itu, varian BA.2.75 juga membimbangkan."
Ketua Pegawai Perubatan EMA Steffen Thirstrup berkata berdasarkan pembentangan Cavaleri, Eropah masih dilanda wabak itu.


Pegawai kementerian maut akibat Covid-19 berkait kluster Parlimen

Seorang pegawai khas di kementerian persekutuan meninggal dunia akibat Covid-19, dijangkiti varian Delta dipercayai dari Parlimen, MalaysiaNow difahamkan.Sumber kementeriannya memaklumkan pegawai itu berada di Parlimen selain turut berada di pejabat kementerian di Putrajaya.“Hari terakhir arwah di Parlimen pada 29 Julai. Pada 30 Julai (arwah) mula ada selesema,” katanya kepada MalaysiaNow.MalaysiaNow tidak dapat mendedahkan identiti Allahyarham sehingga maklumat lanjut diterima.Sidang khas Dewan Rakyat dihentikan pada 29 Julai lalu selepas Ketua Pengarah Kesihatan Dr Noor Hisham Abdullah mengarahkan premis Parlimen dikuarantin dan ahli-ahli dan kakitangan Parlimen disaring Covid-19 selepas beberapa kes positif disahkan daripada ujian saringan sebelumnya.Noor Hisham kemudian menjelakan keputusan ujian tersebut dikeluarkan Institut Penyelidikan Perubatan (IMR) yang menerima empat sampel daripada Makmal Kesihatan Awam Sungai Buloh.6 Ogos lalu, Noor Hisham berkata 85 kes positif Covid-19 berkaitan dengan Sidang Mesyuarat Khas Parlimen yang diadakan pada 26 hingga 29 Julai lalu.Daripada jumlah itu, 17 kes dikesan berkaitan persidangan Dewan Rakyat manakala 56 kes daripadanya dikenal pasti hasil saringan Pra-Dewan Rakyat dan empat kes kontak rapat.Kerajaan bersetuju mengadakan semula sidang Dewan Rakyat susulan gesaan Yang di-Pertuan Agong dan Raja-raja Melayu.Bagaimanapun sidang khas yang diadakan bagi membahaskan langkah-langkah kerajaan berdepan pandemik Covid-19 bertukar menjadi tempat mendesak kerajaan ditukar.Ia adalah berikutan usaha Presiden Umno Ahmad Zahid Hamidi dan teman sejawatnya dari PKR Anwar Ibrahim sedang mengumpul sokongan untuk menggulingkan Perdana Menteri Muhyiddin Yassin.Muhyiddin berjanji untuk membenarkan pembentangan usul undi percaya ketika persidangan Dewan Rakyat diadakan semula pada September depan.


Kes baru Covid-19 turun lagi, catat angka 1,208

Malaysia mencatatkan 1,208 kes baru Covid-19 hari ini dengan Selangor masih menjadi negeri yang paling tinggi mencatat kes harian.Dengan angka kes terbaru hari ini, Malaysia merekodkan kes keseluruhan penularan dalam negara berjumlah 323,763.Dalam pada itu, negara turut mencatat 1,973 pesakit pulih dan dibenarkan pulang, menjadikan jumlah keseluruhan angka sembuh sebanyak 308,247 kes.Selangor mencatat 379 kes diikuti Sarawak (251), Pulau Pinang (142) dan Johor (118), sementara Perlis dan Wilayah Persekutuan Labuan tidak mencatatkan sebarang kes hari ini.Negeri-negeri yang mencatat kes satu digit adalah Wilayah Persekutuan Putrajaya dan Melaka.Kes aktif dengan kebolehjangkitan pula kini berjumlah 15,511.Daripada jumlah itu 155 pesakit ditempatkan di Unit Rawatan Rapi termasuk 70 orang memerlukan bantuan alat pernafasan.Malaysia turut mencatat 3 lagi korban akibat Covid-19, menjadikan jumlah mangsa yang maut meningkat kepada 1,213 orang.


Tiada apa yang baru dalam tambahan belanjawan pembangunan Islam, Bumiputera

Peruntukan untuk pembangunan syiar Islam dan Bumiputera meliputi 3.9% daripada keseluruhan Belanjawan 2021 yang diumumkan baru-baru ini, penambahan sebanyak 0.9% daripada belanjawan terdahulu.Kerajaan Perikatan Nasional (PN) memperuntukkan sebanyak RM12.5 bilion untuk tujuan tersebut berbanding Pakatan Harapan (PH) berjumlah RM9.3 bilion.Pertambahan program-program keislaman dan Bumiputera meningkat setiap tahun, menyebabkan ia menjadi salah satu daripada agenda tetap dalam belanjawan negara.Semasa dua tahun di bawah zaman pemerintahan PH ia turut diberi perhatian dan menerima kenaikan setiap tahun.Angka-angka belanjawan itu secara tidak langsung menangkis dakwaan kerajaan sekarang ini memberikan peruntukan yang lebih kepada demografi Melayu-Islam.Pada tahun 2018, Menteri Kewangan Lim Guan Eng mengumumkan peruntukan sebanyak RM1.2 bilion untuk pembangunan syiar Islam, lebih RM100 juta daripada jumlah yang diumumkan dalam belanjawan Barisan Nasional, sebelum gabungan itu tumbang pada tahun sama.Jumlah peruntukan itu terus meningkat sebanyak RM100 juta pada tahun berikutnya, menjadi RM1.3 bilion, yang mana ia disalurkan ke Jabatan Perdana Menteri.Belanjawan 2021 terbaru kerajaan PN turut menyaksikan tambahan sebanyak RM100 juta berbanding belanjawan terdahulu, dengan RM1.4 bilion diberikan untuk pembangunan syiar Islam.Angka-angka belanjawan itu secara tidak langsung menangkis dakwaan kerajaan sekarang ini memberikan peruntukan yang lebih kepada demografi Melayu-Islam.“Ini adalah satu trend yang diteruskan daripada pentadbiran terdahulu sejak kali pertama Dr Mahathir Mohamad memegang jawatan perdana menteri,” kata satu sumber yang sudah biasa dengan penyediaan belanjawan kepada MalaysiaNow.Ketika era Mahathir, “Dasar Penerapan Nilai-nilai Islam” dalam pentadbirannya menjadi tulang belakang kepada peruntukan bagi pembangunan syiar Islam, satu usaha Islamisasi meningkatkan imej Islam kerajaan pimpinan Umno pada ketika itu.Mahathir kemudiannya berganding bahu dengan Anwar Ibrahim, pemimpin pelajar Islam yang popular pada ketika itu dengan membawa masuknya ke dalam kerajaan, bagi melemahkan pengaruh PAS yang semakin meningkat pada era 80-an dan 90-an.Ketika zaman pemerintahannya, Jabatan Kemajuan Islam Malaysia (Jakim) yang ditubuhkan di bawah Jabatan Perdana Menteri, memfokuskan pengurusan dasar dan pembangunan syiar Islam.Sejak dari itu, Jakim menerima peruntukan tahunan belanjawan kerajaan, dan angka tersebut melebihi RM1 bilion sejak beberapa tahun kebelakangan ini.Kerajaan PH mempertahankan keputusannya meneruskan tradisi memberikan peruntukan besar kepada Jakim, dengan mengatakan agihan itu turut digunakan untuk membayar elaun guru-guru al-Quran dan Fardu Ain (Kafa), gaji pegawai dan kakitangan masjid serta imam di seluruh negara.Tahun lepas, Mujahid Yusof Rawa, menteri yang menjaga hal ehwal Islam, membidas kritikan yang mempersoal peruntukan besar kepada Jakim.Sementara itu, dalam Belanjawan 2021 kerajaan memperuntukkan tambahan sebanyak kira-kira RM3 bilion untuk program memperkasakan Bumiputera.Tahun lepas, kerajaan PH memperuntukkan sebanyak RM8 bilion, yang sebahagian besar daripadanya diberikan kepada Majlis Amanah Rakyat (Mara), agensi kerajaan untuk menjaga Bumiputera.


Anggota Nato berbeza pendapat berhubung Rusia

Negara-negara anggota Pertubuhan Perjanjian Atlantik Utara (Nato) berbeza pendapat dalam isu membabitkan hubungan dengan Rusia, susulan operasi ketenteraannya di Ukraine, lapor Sputnik memetik media.Beberapa negara di timur Eropah, seperti Poland dan negara Baltik berusaha memutuskan semua hubungan dengan Moscow demi menjatuhkan negara itu, lapor New York Times, memetik kenyataan seorang pegawai.Pada masa sama, Perancis, Jerman dan Turki percaya bahawa Rusia tidak boleh ditundukkan dengan mudah dan mahu mengekalkan hubungan baik dengan presiden negara itu, Vladimir Putin.Rusia melancarkan operasi ketenteraan khas di Ukraine pada 24 Februari untuk menyokong kemerdekaan republik Donetsk dan Luhansk.Negara-negara Barat telah mengutuk sekeras-kerasnya operasi itu sambil menyifatkannya sebagai pencerobohan dan mengenakan sekatan keras ke atas Moscow.


Penduduk pedalaman Sarawak cekal teruskan kehidupan di sebalik Covid

Seperti ratusan ribu pelajar lain di seluruh negara, Adam Sinjan terpaksa melakukan peralihan dari pembelajaran fizikal kepada kelas dalam talian ketika Covid-19 melanda.Setiap kali dia perlu menghantar kerja rumah dalam talian atau melakukan mana-mana tugasan lain yang diberi oleh guru, dia akan mengambil gambar maklumat yang diberikan itu dan kemudian berjalan keluar menuju ke kawasan bukit berhampiran.Di sana, dia akan berdiri dan menunggu telefonnya mengesan isyarat talian.Ia adalah satu perkara yang memakan masa dan membosankan, namun pencarian Adam bagi mendapatkan liputan talian telefon mudah alihnya adalah perlu kerana sambungan talian di Kampung Sapit, Sarawak itu adalah tidak teratur.Walaupun guru dan pelajar sedaya upaya berusaha untuk cuba mendapatkan talian yang stabil, namun sepanjang tempoh pandemik, perhubungan lancar antara mereka bagi pembelajaran sekolah sukar dilakukan.Orang kampung memikul barangan asas ke rumah mereka di kawasan berbukit Kampung Sapit.Ramai rakan sekelas Adam tinggal di asrama sekolahnya sepanjang tahun akademik.Namun, apabila arahan dibuat supaya sekolah beralih kepada pembelajaran jarak jauh, remaja berusia 16 tahun yang tinggal di kampung itu tertanya-tanya bagaimana dia boleh berdepan dengan kesukaran itu.Kampung Sapit adalah sebuah perkampungan Bidayuh yang terletak di kaki bukit Ulu Padawan berhampiran sempadan Sarawak-Kalimantan.Ia merupakan salah satu daripada banyak penempatan terpencil negeri itu sehingga menyebabkan pembelajaran jarak jauh menjadi masalah kepada pelajar dan guru sepanjang tempoh pandemik.Selama beberapa tahun, penambahbaikan kecil dibuat dari segi akses jalan raya. Namun penduduk di kampung itu masih hidup tanpa bekalan elektrik atau air.Sebahagian besar penduduknya bergantung pada set generator diesel bagi menghidupkan peralatan rumah walaupun ada juga menggunakan sistem kuasa solar.Penduduk kampung berehat di anjung rumah mereka di Kampung Sapit, yang terletak di kawasan sempadan Sarawak-Kalimantan.Bagi mendapatkan air pula, mereka perlu bergantung kepada sumber dari gunung atau membuat penyambungan melalui kampung lain.Kampung ini hanya boleh diakses melalui jalan sempit dan berliku di kawasan berbukit. Kemudahan asas sukar diperolehi kerana jarak jauh untuk mendapatkannya.Paulina, ibu kepada enam anak, menggunakan tenaga solar di rumahnya. Namun dia menghadapi masalah kekurangan bekalan elektrik yang berterusan.“Semasa musim hujan, kuasa solar tidak dapat penuhi keperluan kami. Bekalan elektrik sangat terhad di sini,” katanya kepada MalaysiaNow.Walaupun ketika hari baik, bekalan tenaga masih tidak cukup untuk membuat peti sejuk di rumahnya berfungsi.Perkara mudah seperti mengecas telefon pula memerlukan masa yang ditetapkan.“Terlalu sukar, terutama bagi pelajar sekolah,” kata Paulina.Namun, bagi Adam, segala kesukaran dan cabaran menunggu liputan talian di atas bukit tidak cukup untuk melemahkan cita-citanya.Walaupun rumahnya tidak mempunyai bekalan elektrik, dia reda dengan apa yang dimilikinya.Pada waktu malam, dia mengulang kaji pelajaran diterangi cahaya lilin. Kadang-kadang dia menggunakan lampu minyak tanah atau lampu menggunakan bateri.“Namun ia sukar dilakukan kerana jika saya membaca buku, saya perlu menulis nota,” katanya.“Sebab itu saya lebih suka ulang kaji pelajaran di sekolah.”Walaupun Adam bertekad untuk melakukan semua perkara yang boleh demi pelajarannya, teman-temannya yang lain dilihat kurang bermotivasi.Suasana pilihan raya turut meriah dengan kibaran bendera parti politik di Kampung Sapit, Sarawak.Akibat tiada sambungan internet, ditambah pula berdepan masalah kekurangan bekalan elektrik menyebabkan ramai pelajar di kampung itu hilang minat untuk belajar.Walaupun mereka berjaya hadiri kelas dalam talian, namun keadaan yang dihadapi mereka itu menyebabkan ramai keciciran pelajaran.Samak Willie dan isterinya melakukan semua perkara yang mereka mampu bagi memastikan ketiga-tiga anak mereka mendapat pendidikan yang baik walaupun terpaksa bekerja di ladang.Namun hal tersebut tidak mudah untuk dilakukan, bahkan keadaan mereka menjadi lebih buruk akibat wabak yang menutup sebahagian besar sektor ekonomi dan sosial sejak hampir dua tahun lalu.“Petani kecil seperti kami perlu berhati-hati dalam membuat perbelanjaan kerana Covid-19 menyebabkan kami perlu membeli barangan seperti pembersih tangan dan pelitup muka,” kata Samak.Perbelanjaan bagi sanitasi keluarga itu adalah satu lagi keperluan yang perlu memakan belanja besar, namun mereka cuba sedaya-upaya untuk menyesuaikan perbelanjaan bagi tujuan itu.“Saya hanya perlu pastikan anak-anak saya kembali ke sekolah,” tambah Samak.Kampung Sapit terletak dalam kawasan Mambong, satu daripada 82 kerusi Dewan Undangan Negeri (DUN) Sarawak yang akan ditandingi pada pilihan raya negeri (PRN) 18 Disember ini.Ketika ditanya mengenai PRN, Samak berkata beliau berharap mana-mana calon yang menang dapat mengotakan janji untuk terus membangunkan kampung itu.“Saya dapat lihat beberapa penambahbaikan,” katanya.“Kami dapat manfaat daripada pembinaan jalan masuk.“Sebelum ia dibina, kami terpaksa jalan kaki kira-kira lapan jam, melintasi beberapa jambatan buluh, hanya untuk beli gula di kedai terdekat.”


Patuh SOP, sesi persekolahan dapat diteruskan, kata menteri

Pelajar, guru dan warga sekolah diingatkan agar mematuhi prosedur operasi standard (SOP) pada setiap masa bagi memastikan sesi persekolahan dapat diteruskan dengan selamat, kata Menteri Kanan Pendidikan Radzi Jidin.Beliau berkata pelajar terutamanya perlu sentiasa mematuhi SOP sewaktu tiba di sekolah dan semasa proses penyuraian selepas tamat sesi persekolahan bagi mengelak penularan Covid-19 dalam kalangan mereka dan juga warga sekolah.“Kita sudah ada SOP cukup lengkap dan teratur, apa yang penting adalah pematuhan, ibu bapa juga perlu sentiasa mengingatkan anak-anak supaya mematuhi SOP ditetapkan.“Kita tekankan kepada pihak sekolah setiap SOP yang ditetapkan itu mestilah dipatuhi dan murid perlu sentiasa diingatkan agar mematuhi SOP,” katanya.Beliau berkata demikian kepada pemberita selepas melawat Sekolah Menengah Kebangsaan Dato’ Abu Bakar Baginda, Sungai Merab di Bandar Baru Bangi pada hari pertama pembukaan semula sekolah menengah untuk Kumpulan B.Turut hadir, Ketua Setiausaha Kementerian Pendidikan Yusran Shah Mohd Yusof.Pembukaan semula sekolah menengah pada 4 April (semalam) melibatkan Kumpulan A iaitu Johor, Kedah, Kelantan dan Terengganu, manakala Kumpulan B memulakan persekolahan pada hari ini.Dalam pada itu, Radzi berpuas hati dengan perjalanan pembukaan sesi persekolahan secara bersemuka membabitkan sekolah menengah pada hari ini.


Naib presiden PAS nafi terlibat pakatan jatuhkan BN

Naib Presiden PAS Ahmad Samsuri Mokhtar hari ini menafikan wujudnya pakatan pemimpin tertinggi PAS bersama parti lain untuk menjatuhkan Barisan Nasional (BN) sebagaimana tercatat dalam beberapa dokumen yang tular di media sosial sejak Ahad lepas.Beliau yang juga menteri besar Terengganu menyifatkan dokumen yang ditularkan itu sebagai “sampah” dan tidak perlu dipercayai kerana dilakukan pihak tidak bertanggungjawab.“Dokumen sampah macam itu pun orang percaya juga ke? Ia tidak benar, tidak tahu dari mana datangnya. Ejaan nama saya pun tak betul. Dia (pihak tidak bertanggungjawab itu) tahu ada pertemuan itu maka dibuatlah naratif (seperti yang tular),” katanya.Beliau berkata demikian kepada pemberita selepas merasmikan majlis penyerahan bantuan persediaan dan pendahuluan diri penerima biasiswa Skim Pelajar Cemerlang Yayasan Terengganu Ke Luar Negara 2022 hari ini.Ahad lepas, beberapa dokumen yang dikatakan minit mesyuarat Perikatan Nasional (PN) tular di media sosial, didakwa berkaitan dengan pertemuan antara Ahmad Samsuri bersama Setiausaha Agung PAS Takiyuddin Hassan serta beberapa pemimpin parti lain pada 24 dan 27 Mac serta 4 dan 7 April.Antara pemimpin yang dinyatakan dalam minit itu ialah Ahli Majlis Pimpinan Tertinggi Bersatu Mohamed Azmin Ali, Pengerusi Parti Pejuang Mahathir Mohamad, Setiausaha Agung Bersatu Hamzah Zainudin dan Bendahari Agung BN Hishammuddin Hussein.Mengulas lanjut, Samsuri mengakui pertemuan bersama pemimpin politik itu benar-benar berlangsung, namun ia tidak membincangkan perkara seperti yang tular.Ditanya sama ada beliau mahu mengambil tindakan undang-undang terhadap pihak terlibat, Samsuri menegaskan tidak akan berbuat demikian kerana beliau menganggap proses itu membuang masa, selain tidak diketahui siapakah yang menyebarkan mesej berkenaan.


Wanita positif Covid-19 dikompaun kerana hadir di tempat mengundi

Seorang wanita yang positif Covid-19 dikenakan kompaun kerana hadir di tempat mengundi Pilihan Raya Negeri (PRN) Johor di Dewan Kampung Melayu hari ini.Pengarah Jabatan Kesihatan Johor Dr Aman Rabu berkata siasatan awal pihaknya mendapati wanita itu positif Covid-19 Kategori Dua.Wanita berkenaan dikenakan kompaun pada 11.45 pagi oleh pegawai penguatkuasa Jabatan Kesihatan Negeri Johor bagi kesalahan pengundi positif Covid-19 hadir di tempat mengundi.“Pihak JKN sentiasa komited menjalankan pemantauan prosedur operasi standard Pilihan Raya Negeri Johor. Kami ingin mengingatkan bahawa individu positif (Covid-19) adalah dilarang untuk keluar dari tempat isolasi,” katanya dalam kenyataan hari ini.Dr Aman berkata kegagalan mematuhi arahan itu boleh dikenakan kompaun mengikut Peraturan16, Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawalan Tempatan Jangkitan) 2021.Dewan Kampung Melayu adalah antara pusat mengundi bagi kawasan Dewan Undangan Negeri Larkin.


Majlis presiden PN kukuhkan kerjasama antara parti, kata Hamzah

Majlis presiden Perikatan Nasional (PN) yang ditubuhkan pada malam ini akan menjadi platform bagi parti-parti yang menyokong gabungan itu untuk membincangkan dasar kerajaan, kata Setiausaha Agung Bersatu Hamzah Zainudin.Beliau berkata, mesyuarat pada malam ini juga menyaksikan parti-parti dalam kerajaan PN sebulat suara bersetuju untuk menubuhkan majlis presiden yang akan dianggotai oleh ketua-ketua parti masing-masing.“Bagi menyelaraskan majlis presiden tersebut, satu sekretariat yang dianggotai oleh semua setiausaha agung parti-parti dalam kerajaan PN juga ditubuhkan.“Pada mesyuarat itu juga, parti-parti dalam kerajaan PN turut membincangkan pembentukan sebuah kerjasama politik yang kukuh bagi mewujudkan kestabilan politik demi kesejahteraan rakyat dan kemakmuran negara,” katanya dalam satu kenyataan malam ini.Hamzah berkata, mesyuarat pada malam ini yang dipengerusikan Pengerusi PN Muhyiddin Yassin dihadiri ketua-ketua parti termasuklah Presiden Umno Ahmad Zahid Hamidi, Presiden PAS Abdul Hadi Awang, Presiden MCA Wee Ka Siong, Presiden SUPP Sim Kui Hian dan Presiden PBS Maximus Ongkili.Selain itu katanya, turut hadir dalam mesyuarat malam ini ialah Timbalan Presiden PBB Awang Tengah Ali Hasan, Timbalan Presiden PRS Joseph Salang Gandum, Timbalan Presiden PBRS Arthur Joseph Kurup, Timbalan Presiden SAPP Edward Dagul, Naib Presiden PDP Paul Igai, Setiausaha Agung MIC Asojan Muniyandy, dan Setiausaha Agung Star Guan Dee Koh Hoi.Pada Selasa, kerajaan PN berjaya meluluskan Belanjawan 2021 walaupun terdapat pelbagai spekulasi sesetengah ahli Parlimen Umno akan mengundi untuk menolak.


Pangkalan data berpusat selaras semakan, rekod penerima bantuan dicadangkan

Pangkalan data berpusat dicadangkan bagi menyelaras semakan kelayakan serta rekod penerima bantuan, kata Perdana Menteri Muhyiddin Yassin.Beliau berkata cadangan itu adalah antara Hala Tuju Baharu Bantuan Sosial yang dibincangkan dalam Mesyuarat Majlis Tindakan Ekonomi Negara yang dipengerusikannya pada 22 Februari lalu.Berucap pada majlis apresiasi ulang tahun ke-75 Jabatan Kebajikan Masyarakat (JKM) di Putrajaya malam tadi, Muhyiddin berkata pangkalan data tersebut perlu memandangkan terdapat 192 jenis bantuan yang disalurkan kepada rakyat merentasi pelbagai agensi kerajaan.“Sesiapapun yang memenuhi kriteria kelayakan penerima bantuan perlu dilayan secara adil dan saksama. Ini memenuhi prinsip prihatin yang menjadi teras pendekatan kerajaan Perikatan Nasional (PN) pada hari ini,” katanya.Muhyiddin juga mahu semua agensi yang terlibat dalam pemberian bantuan sosial dapat menyelaraskan mekanisme penyampaian bantuan supaya bantuan dapat disampaikan kepada mereka yang memerlukan dengan kadar segera.Perdana menteri berkata warga kerja JKM perlu menjadi ejen penyampaian yang proaktif dan cekap dalam kalangan masyarakat.“Misalnya apabila sesuatu pengumuman dibuat oleh kerajaan terutama hal-hal berkaitan dengan bantuan kebajikan, saudara dan saudari perlu bertindak dengan pantas untuk memastikan usaha menyampaikan mesej dan bantuan kepada masyarakat dalam komuniti masing-masing dibuat dengan betul dan berkesan.“Ini termasuklah menambah baik proses permohonan bantuan, mengurangkan kekangan birokrasi dan memastikan bantuan benar-benar sampai kepada mereka yang memerlukan, tanpa mengira agama, kaum dan latar belakang,” katanya.Muhyiddin berkata beliau sedar dan insaf bahawa ramai rakyat khususnya dalam kalangan penerima bantuan JKM yang terkesan akibat pandemik Covid-19.Justeru, beliau berkata kerajaan mengambil pendekatan yang proaktif dan menyeluruh sejak dari awal dengan memperkenalkan pelbagai pakej rangsangan ekonomi seperti Pakej Rangsangan Ekonomi Prihatin Rakyat (Prihatin), Pelan Jana Semula Ekonomi Negara (Penjana), Kita Prihatin, Pakej Bantuan Perlindungan Ekonomi dan Rakyat Malaysia (Permai) dan yang terbaru pelan Program Strategik Memperkasa Rakyat dan Ekonomi (Pemerkasa).Beliau berkata inisiatif tersebut adalah penting bagi memastikan supaya segala bantuan dapat disalurkan kepada golongan sasaran untuk membantu rakyat dalam fasa pemulihan ekonomi negara.


Najib dalam keadaan sihat, kata Rosmah

Rosmah Mansor mengesahkan suaminya Najib Razak yang menjalani hukuman penjara bermula Selasa, dalam keadaan sihat.
“Tak ada apa, Datuk Seri sihat, Alhamdulillah,” kata isteri bekas perdana menteri itu ketika ditanya keadaan suaminya, sebelum meninggalkan perkarangan Kompleks Mahkamah Kuala Lumpur pada 3.39 petang.
Beliau turut mengucapkan terima kasih kepada semua pihak yang hadir ke mahkamah hari ini untuk memberi sokongan.
Rosmah, 70,  yang berbaju kurung dan berselendang merah jambu, tiba di mahkamah pada 12.20 tengah hari bagi mengikuti perbicaraan kes penyelewengan dana RM2.3 bilion 1Malaysia Development Berhad (1MDB) yang dihadapi suaminya.
Terdahulu peguam Muhammad Shafee Abdullah yang mewakili Najib dalam perbicaraan kes 1MDB, enggan mengulas keadaan anak guamnya ketika ditanya media.
“Saya tidak boleh kata apa-apa… Saya tidak akan kata apa-apa, kerana anda akan pusing dan ubah perkataan kami, malah ketika di mahkamah.
“Pergilah cari sendiri,” katanya kepada pemberita di luar kompeks mahkamah di Kuala Lumpur.
Sebelum itu anak perempuan Najib, Nooryana Najwa juga enggan mengulas keadaan bapanya ketika ditemui media, sebelum beliau meninggalkan kompleks mahkamah pada 1.33 petang.
Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International berjumlah RM42 juta.


Lima’21 tetap tidak diadakan walaupun secara maya, kata menteri

Pameran Maritim dan Aeroangkasa Antarabangsa Langkawi 2021 (Lima’21) tetap tidak akan diadakan pada tahun ini walaupun ada permintaan untuk ia dilaksanakan secara maya, kata Menteri Kanan Pertahanan Ismail Sabri Yaakob.Beliau berkata pihaknya banyak menerima cadangan untuk melaksanakan penganjuran Lima’21 yang sebelum ini telah dibatalkan berikutan penularan wabak Covid-19 termasuklah untuk diadakan secara maya dan Lima seterusnya akan diadakan pada 2023.“Keputusan untuk mengadakan pameran Lima pada tahun 2023 masih lagi dikekalkan dan tiada perubahan setakat ini.“Selain itu, ramai orang menganggap bahawa tahun 2023 itu, (pemberian) vaksin Covid-19 di seluruh dunia telah selesai. Kita pun berkemungkinan semua telah dapat vaksin waktu itu (2023) maka peluang membuka (penyertaan Lima) itu lebih besar untuk dilaksanakan,” katanya.Beliau berkata demikian ketika diminta mengulas perkembangan lanjut penganjuran pameran Lima’21 selepas menjadi tetamu jemputan program ‘Ruang Bicara : Setahun Malaysia Prihatin’ terbitan Bernama TV malam tadi.Ismail Sabri berpendapat sekiranya vaksin Covid-19 sudah diterima pada tahun 2023 maka tiada masalah untuk mengadakan pameran itu secara fizikal.Pameran Lima’ 21 sepatutnya diadakan pada 16 hingga 20 Mac tahun ini.Ia terpaksa dibatalkan berikutan Covid-19 yang melanda dunia ketika ini telah memberikan impak besar bukan sahaja kepada Malaysia tetapi juga di seluruh dunia, dan wabak ini dilihat masih belum dapat ditangani sepenuhnya.Sementara itu, mengulas mengenai perkembangan penganjuran pameran Perkhidmatan Pertahanan Asia (DSA), beliau berkata DSA mungkin dapat diadakan tahun depan.“Pihak saya masih lagi menunggu keputusan daripada bahagian dasar untuk mengkaji dan melihat terlebih dahulu mengenai cadangan penganjuran DSA pada tahun berkenaan (tahun 2022),” katanya.Pameran DSA dijadualkan berlangsung pada 28-31 Mac 2022.Acara mega itu, antara lainnya akan menumpukan segmen yang bukan setakat berkaitan platform pertahanan tetapi juga pertahanan siber, sistem kawalan jarak jauh, penjagaan kesihatan di medan perang selain menyediakan pelbagai peluang bagi pakatan strategik, kerjasama perniagaan dan jaringan antara penggiat utama pertahanan dengan agensi keselamatan dan kerajaan.


Pejuang tumpu PRU15, tidak terlibat cubaan tukar kerajaan, kata Mukhriz

Presiden Pejuang Mukhriz Mahathir hari ini berkata parti itu hanya memberi tumpuan kepada Pilihan Raya Umum Ke-15 (PRU15) dan tidak akan terlibat dengan sebarang percubaan untuk menukar kerajaan sedia ada.Beliau turut menegaskan parti itu tidak terlibat dalam dakwaan terbaru bahawa Presiden Bersatu Muhyiddin Yassin sudah mendapat sokongan 119 ahli Parlimen untuk menjadi perdana menteri semula.Beliau berkata sekiranya benar, perkara tersebut perlu dibuktikan serta tidak boleh sekadar mendakwa sahaja.“Dalam hal percaturan politik nak tumbangkan kerajaan sedia ada, tukar perdana menteri kami (Pejuang) tak campur tangan. Kami pun empat orang sahaja, bagi kami (Pejuang) hanya membuat persiapan menghadapi PRU15.“Saya ingat rakyat pun dah meluat kalau asyik nak tukar-tukar ini, dah penat,” katanya pada sidang media selepas menghadiri Program Pemukiman Parti Pejuang Negeri Kelantan yang turut dihadiri Timbalan Presiden Pejuang Marzuki Yahya hari ini.Mukhriz yang juga ahli Parlimen Jerlun berkata demikian ketika diminta mengulas dakwaan Presiden Parti Warisan (Warisan) Mohd Shafie Apdal bahawa beliau dihubungi Muhyiddin bagi mendapatkan sokongan untuk menjadi perdana menteri semula kerana sudah mendapat sokongan 119 ahli Parlimen.


Putrajaya umum penutupan operasi kilang minuman keras

Putrajaya mengumumkan kilang minuman tidak dibenarkan untuk beroperasi kerana tidak termasuk di dalam kategori keperluan asas yang dibenarkan beroperasi ketika sekatan penuh pergerakan di bawah perintah kawalan pergerakan (PKP).Dalam kenyataan hari ini Ismail berkata kebenaran beroperasi hanya diberikan kepada kilang makanan dan minuman berkaitan keperluan asas sahaja.“Sektor perkilangan ditutup kecuali 12 kategori sahaja yang dibenarkan beroperasi sepanjang tempoh PKP.“Walaupun kebenaran beroperasi diberikan kepada kilang-kilang yang berasaskan makanan dan minuman, namun ianya hanyalah untuk keperluan asas sahaja. Oleh yang demikian, kilang minuman keras tidak termasuk di dalam kategori keperluan asas.Di bawah sekatan penuh pergerakan yang bermula 1 hingga 14 Jun 2021 hanya perkhidmatan dan sektor perlu sahaja yang dibenarkan beroperasi oleh kerajaan.Perniagaan dibenarkan untuk meneruskan operasi dan perlu ditutup pada pukul 8 malam.Sekatan penuh pergerakan dilaksanakan selepas peningkatan jangkitan sehingga mencecah lebih 9,000 kes minggu lalu.